qundao/data-zh-poetry huggingface dataset:
玉漏迟·记红桥故人春游
作者：林鸿
朝代：明

惊鸦翻暗叶，桐花坠露，曲房新晓。蜡炬香笼准备，惜花起早。翠沼凝脂冰活，呵素手、衬妆初了。香径小。水溶溶，波暖正宜临眺。谁信造物无私，偏付与容华，称颦宜笑。更放花朝，日日霁多阴少。不惜千金费尽，但惜取、数峰残照。归骑杳。纵醉宜眠芳草。
王屋山天坛
作者：林鸿
朝代：明

名岳推王屋，孤标跨杳冥。深窥砥柱黑，高并太行青。分野连三晋，风云萃百灵。鹤归松已偃，龙去水犹腥。灶隐烧丹火，龛馀炼髓经。羽人金磬动，应此礼寒星。
琴所诗
作者：林鸿
朝代：明

伊昔大舜氏，作琴歌南薰。五弦具中和，如彼天地仁。姬文洎姬武，继作更述因。云何去圣远，畴能会其真。初闻新安郡，追古有先民。翕然大音奏，浇风反其淳。人亡馀故丘，末路多荆榛。所欣文献存，继志无缁磷。高才何巍巍，仰止惟德邻。师襄如可作，千祀犹同伦。
琼林宴
作者：林鸿
朝代：明

柳暗百花鲜，琼林设绮筵。玉箫仙岛月，银烛紫微天。坐列龙池畔，名题雁塔先。醉归扶上马，袖惹御炉烟。
甘露应制
作者：林鸿
朝代：明

圣主开休运，神浆降帝州。密沾花锦重，轻拂柳金柔。月暗迷仙掌，宵分瑩玉楼。光含尧殿晓，冷沁汉宫秋。赤瓮劳空贮，芳林谩早收。无才堪纪述，何以动宸旒。
甘露应制
作者：林鸿
朝代：明
体裁：五言排律

圣主开休运，神浆降帝州。密沾花锦重，轻拂柳金柔。月暗迷仙掌，宵分莹玉楼。光含尧殿晓，冷沁汉宫秋。赤瓮劳空贮，芳林谩早收。无才堪纪述，何以动宸旒。
甘露瓮
作者：林鸿
朝代：明

污樽已寥阒，土鼓久不鸣。大钧吹洪炉，厥器陶甄成。厥器彼伊何，储彼天地精。庶徵顺时若，至和妙匀凝。醇醴结五色，晶液若琼英。天既不爱道，人胡惜其情。所以大圣君，笃恭天下平。
画松
作者：林鸿
朝代：明

长风萧飒起毫端，雪干苍苍几岁寒。黑入太阴云雨合，就中疑是老龙蟠。
画竹
作者：林鸿
朝代：明

玉节娟娟老雪霜，苍梢势欲拂云长。南风昨夜吹烟雾，添得虚堂六月凉。
留别周彦
作者：林鸿
朝代：明

心知三十年，此去重潸然。挂席趋京阙，看云别海天。溪桥寒吐月，驿树晚藏烟。仁者多言赆，希君白雪篇。
留别蔡秀才原
作者：林鸿
朝代：明

别离无远近，暂去亦伤神。正是千山雪，谁悲独往人。江空螺女夜，花暗冶城春。不见同游侣，酣歌泪满巾。
留别诸彦
作者：林鸿
朝代：明

秋堂閟虚寒，晚竹引深翠。暝然孤灯坐，兴与一壶对。天冷霜满襟，露饮月窥醉。曲尽别意深，相看发长喟。
留别陈令大有
作者：林鸿
朝代：明

相知嗟久别，相见复离群。别路随秋雨，回车入暮云。枫林千叶落，河水数支分。若见空梁月，含情定忆君。
留别高八逸人
作者：林鸿
朝代：明

野客行歌赋式微，江亭垂柳鸊鹈飞。久从别墅花前醉，倦逐征鸿雨外归。极浦波光摇去棹，晴川柳色满行衣。冶城亦有同游侣，高唱于今似子稀。
登岳阳楼
作者：林鸿
朝代：明

湖水平临夔子国，岳阳绝胜濯龙宫。楼台迥出丹霄上，岛屿浮来玉镜中。墨客琴樽浑醉月，榜人舟楫若乘空。青蘋风起还能赋，不独兰台宋玉工。
登清泠台
作者：林鸿
朝代：明

吟秋宿絓月，际晓登清泠。挥手援碧萝，腾身栖翠屏。长风吹雨来，不见群山青。鸟度白云湿，龙归沧海腥。真僧此岩栖，观空静襟灵。竹坞见曝衣，花台闻演经。沃以甘露言，迷途醉而醒。愿言割兹爱，永也投禅扃。
登瀛二首
作者：林鸿
朝代：明

圣世风云会，文衡日月悬。五星同聚井，六德共宾贤。射隼乘时获，登龙计日先。金台钟秀气，瀛海俨神仙。月殿森芳桂，琼林列绮筵。停骖三岛上，飞佩百花前。多士骞腾日，明良泰治年。始知逢掖贵，何必蹑凌烟。九州连一壤，三岛不殊乡。云作长安路，洲通弱水航。星河摇宝剑，日月焕文章。翠苑天葩丽，珠林蕊叶凉。绣楹金蝘蜓，吹榭玉琅珰。广乐飞蝴蝶，霓裳下凤凰。八珍行月殿，万寿进霞觞。景气吞今古，荣光接混茫。仰聆天语近，俯视地维荒。探手资玄运，扪心见赤藏。才非鹦鹉匹，群逐鹭鸳行。讵复论汾上，长专蜕骨香。
登瀛二首·其一
作者：林鸿
朝代：明

圣世风云会，文衡日月悬。五星同聚井，六德共宾贤。射隼乘时获，登龙计日先。金台钟秀气，瀛海俨神仙。月殿森芳桂，琼林列绮筵。停骖三岛上，飞佩百花前。多士骞腾日，明良泰治年。始知逢掖贵，何必蹑凌烟。
登瀛二首·其二
作者：林鸿
朝代：明

九州连一壤，三岛不殊乡。云作长安路，洲通弱水航。星河摇宝剑，日月焕文章。翠苑天葩丽，珠林蕊叶凉。绣楹金蝘蜓，吹榭玉琅珰。广乐飞蝴蝶，霓裳下凤凰。八珍行月殿，万寿进霞觞。景气吞今古，荣光接混茫。仰聆天语近，俯视地维荒。探手资玄运，扪心见赤藏。才非鹦鹉匹，群逐鹭鸳行。讵复论汾上，长专蜕骨香。
登白鹤岭
作者：林鸿
朝代：明

青山踰鹤岭，碧海望鲸川。树拂扶桑日，岩栖若木烟。土风惊异域，星纪逼残年。草白寒威冽，梅开暖律旋。雪消泉动脉，风急烧侵田。病涉溪频转，乘空栈若悬。壮游浑漫尔，夙志岂徒然。恋阙红云里，归休白发前。长途今若折，直道古如弦。放逐应无愠，怀哉柳下贤。
登絓月兰若忆玄之秀才
作者：林鸿
朝代：明

离怀触景易消魂，况复寻云到法园。晴雪闭门深竹暝，夕阳鸣磬野藤昏。林僧夜语多经梵，词客春游少屐痕。最忆玄晖羁璧水，凤台新咏与谁论。
登馀干城
作者：林鸿
朝代：明

醉向东风览物华，江山谁使后人嗟。苍烟古垒危三户，白发遗民更几家。城上当时谁驻马，云中落日有啼鸦。登临莫用怀今古，愁绝湖桥酒幔斜。
石竹山紫云洞
作者：林鸿
朝代：明

群峰际东海，一峰凌紫云。昔人炼丹处，石室莓苔纹。飘飘龙虎车，即此上丹阙。惟留白鹤影，宛在青松月。下有静者庐，其人颇淳庞。一水落天镜，万花明石窗。药食有时暇，还来叩岩关。心与鱼鸟乐，身随天地閒。伊余困流俗，十载未应还。长歌赋招隐，梦绕天涯山。
离云飘叶卷得天字
作者：林鸿
朝代：明

杳杳浮云暝远天，萧萧霜叶拂离筵。半空映日飘还散，万里随风去复连。高拥片帆凝晓色，长侵野径入寒烟。送君对此难为别，无限伤心满目前。
秋声
作者：林鸿
朝代：明

淅沥初萧索，寒声处处疑。园林风起夜，庭院月明时。客思愁宵永，秋商入候悲。凄凉孤馆闭，乡念有谁知。
秋夜同林四景宿烟霞道院
作者：林鸿
朝代：明

入山尘念空，清夜宿琳宫。高枕碧萝月，衔杯松桂风。衣冠人世外，天地玉壶中。君但频来此，应逢洗髓翁。
秋夜忆周模
作者：林鸿
朝代：明

倾盖一分手，沉思长在襟。况兹离居夕，复此秋城砧。露下叶初落，草根虫又吟。虽云感物候，终念旷幽寻。剑水东南流，故人千里心。无因达尺素，梦绕青枫林。
秋夜期卢道士见宿不至
作者：林鸿
朝代：明

扫石待瑶驾，焚香立阴阶。如何道机熟，反使音期乖。暝色带疏竹，秋声连夜斋。无因问丹诀，默默此时怀。
秋夜浦舍人见宿园亭分得天字
作者：林鸿
朝代：明

南宫饮散动经年，此会羁魂各黯然。霄汉故人谁更在，江潭逐客自堪怜。疏灯细雨开秋宴，落叶惊风搅夜眠。归去晋陵成远别，好凭阳雁望南天。
秋夜送王广文还延平
作者：林鸿
朝代：明

诗客飘飖剑上来，玉壶清酒为君开。梧桐一叶秋声早，河汉三星晓漏催。沧海别来频积梦，青山归去且衔杯。苍蝇未必能沾玉，莫把丹心变死灰。
秋日同王校文登圣泉宫
作者：林鸿
朝代：明

玉洞烟霞古，珠林辇路遥。泉香悬菊瀑，竹响度松飙。叠嶂分苍岛，危楼瞰紫霄。芳樽携就草，清梵听疑潮。吊古尘踪杳，观空世虑消。由来希习静，心境自寥寥。
秋日同诸公至洽师房
作者：林鸿
朝代：明

洽公兰若宿云阴，上客何频此盍簪。幔捲云山邀逸兴，楼标霜月喻禅心。空阶雨过閒花发，绝涧风来落叶深。今夜上方期共宿，一灯竹里对君吟。
秋日同韩玄登凌霄台
作者：林鸿
朝代：明

故人多逸兴，携手上高台。赋为閒居作，怀因远眺开。秋阴将日去，雁影带寒来。归路瞻衡宇，松门掩绿苔。
秋日同韩玄登宿云台
作者：林鸿
朝代：明

野客沧洲至，乘閒上古台。江分平野断，树尽远天开。散策寻芳草，班荆坐石苔。秋阴将日去，雁影带寒来。香积雕胡饭，筵芳竹叶杯。相逢成暂醉，何必问蓬莱。
秋日登平远台
作者：林鸿
朝代：明

兰若最高处，客来开夕窗。诗怀秋思集，定力壮心降。远树青残雨，归潮白晚江。暝来期宿此，敛屦对寒缸。
秋日登石壁精舍
作者：林鸿
朝代：明

携琴向何处，因访梵王宫。潭影漾秋白，枫林鸣晚红。涧空啼鸟寂，地僻野泉通。欲辩来时路，苍茫翠霭中。
秋江别思图
作者：林鸿
朝代：明

无诸城下送行舟，满座诗人赋远游。归梦不离秦苑夕，客程多在越乡秋。江枫叶落填沙岸，塞雁声寒到驿楼。会见使君簪冕贵，未应华发老沧洲。
秋江独钓图
作者：林鸿
朝代：明

清飙晚溜溜，白水明濯濯。投竿坐盘石，风叶衣上落。吾心与天游，宁知取鱼乐。
秋江离别
作者：林鸿
朝代：明

听我离筵把酒吟，我吟都是别情深。鲈鱼忽动三秋兴，海鹤空悬万里心。晓甸波光槐树碧，夕阳雁影越山阴。明时正好崇勋业，底事年来喜掷簪。
秋江离思图
作者：林鸿
朝代：明

粤城衰柳拂金堤，雨里秋襟惜解携。客散江亭闻断雁，酒醒沙馆候鸣鸡。枫桥夜冷吴讴起，笠泽天寒楚望迷。天路云山从此别，一封愁札为君题。
积雨辋川庄上
作者：林鸿
朝代：明

短褐山中荷筱时，东菑风雨共栖迟。久从野老田间饷，深负林僧竹下期。梨叶烟村闻布谷，桃花潭水隐鸬鹚。悬知别墅安农意，此外馀生空尔为。
竹林寺赋得园字
作者：林鸿
朝代：明

医王多宝地，长者给孤园。入社逢僧夏，寻山到水源。楼开天海色，径扫石苔痕。碧筱巢烟鸟，青松袅露猿。静言依觉苑，永矣谢华轩。此意无人会，惟应达者论。
竹枝词
作者：林鸿
朝代：明

吴王宫前春水平，灞陵桥上柳色青。江水不流离恨去，杨花长送远人行。湖上鸳鸯飞一双，人生最苦去他乡。郎舟撞入荷花里，引蔓牵丝恨更长。
竹枝词·其一
作者：林鸿
朝代：明

吴王宫前春水平，灞陵桥上柳色青。江水不流离恨去，杨花长送远人行。
竹枝词·其二
作者：林鸿
朝代：明

湖上鸳鸯飞一双，人生最苦去他乡。郎舟撞入荷花里，引蔓牵丝恨更长。
答马秀才
作者：林鸿
朝代：明

学书学剑事悠悠，况是栖迟未白头。顾影夕阳空北望，惊心大火复西流。乱山背水孤城晚，独树临关一叶秋。君亦尚为南郡客，遍题尺牍问穷愁。
答黄逸人
作者：林鸿
朝代：明

大道如砥平，我车不方轨。明时世景清，夫子乃蓬累。有客天上来，为说黄金台。所市既骏骨，所羁乃龙媒。五月上武阳，炎风焚大荒。岂伊道路难，欲往河无梁。荜门逢君子，酣歌日中市。披发行且吟，时人尽惊异。既知归日落，欲往秋风作。谁同宁子叹，且效荣叟乐。离别远将归，凉风吹布衣。南飞有鸿雁，毋使信音希。
精岩寺
作者：林鸿
朝代：明

香刹象天界，名僧辞世氛。一峰独凌削，众壑相氤氲。作礼向金仙，宴林投鹤群。山犬衔人衣，却走避腥荤。于时春向暮，林亭蔼馀曛。苍然草木气，尽湿西江云。登阁见千里，？怀沧海濆。山钟忽播荡，应此悟音闻。
精岩寺
作者：林鸿
朝代：明
体裁：古风

香刹象天界，名僧辞世氛。一峰独凌削，众壑相氤氲。作礼向金仙，宴林投鹤群。山犬衔人衣，却走避腥荤。于时春向暮，林亭蔼馀曛。苍然草木气，尽湿西江云。登阁见千里，�怀沧海濆。山钟忽播荡，应此悟音闻。
紫骝马
作者：林鸿
朝代：明

将军紫骝马，几度出安西。积雪埋龙臆，河冰响玉蹄。百战功堪并，千金价自低。吴门秋日晚，长倚北风嘶。
终南积翠
作者：林鸿
朝代：明

终南太古色，积翠无冬春。阳厓俯荆楚，阴壑开函秦。碧树晓未分，苍苍散参辰。下蟠蛰水龙，上有避世人。有时浮爽气，拄笏可揽结。安得搆精庐，谈经对松雪。
经东山别墅
作者：林鸿
朝代：明

别墅在东山，经过感畴昔。纵横醉时墨，犹在池上石。林气飒以凉，山容淡将夕。缅怀携手人，念念不能释。
经延平津
作者：林鸿
朝代：明

昔人双宝剑，经此化神物。晋室已寥寥，剑光犹未没。红缠斗牛气，黑漾蛟龙窟。千里一寒流，驰波向溟渤。玄化窅莫测，沴气闭复开。有时潭水止，白日飞云雷。伊余探灵异，狂歌负奇怀。回船向明月，浩荡秋风杯。
经绮岫故宫
作者：林鸿
朝代：明

行人晓饭青山里，驱马苍茫经洛水。昔闻绮岫盛繁华，不谓荒凉今若此。忆昔行宫初搆时，梯岩驾壑相逶迤。美人桂殿夜看月，公子柘弓朝射麋。翠华一去金门锁，露殿飞萤山叶堕。往事吹残牧笛风，危基半入樵人火。今古消沈能几回，春风依旧野花开。君王巡狩不复见，禾黍空山鸟雀哀。
绿杨燕
作者：林鸿
朝代：明

上国䌓华画里看，绿杨紫燕斗春阑。金河堤上朝回路，最是飞花扑玉鞍。千株积翠浓如墨，两岸䌓华事已非。残燕不知春已去，斜风细雨故飞飞。
绿杨燕·其一
作者：林鸿
朝代：明

上国䌓华画里看，绿杨紫燕斗春阑。金河堤上朝回路，最是飞花扑玉鞍。
绿杨燕·其一
作者：林鸿
朝代：明
体裁：七言绝句

上国繁华画里看，绿杨紫燕斗春阑。金河堤上朝回路，最是飞花扑玉鞍。
绿杨燕·其二
作者：林鸿
朝代：明

千株积翠浓如墨，两岸䌓华事已非。残燕不知春已去，斜风细雨故飞飞。
绿杨燕·其二
作者：林鸿
朝代：明
体裁：七言绝句

千株积翠浓如墨，两岸繁华事已非。残燕不知春已去，斜风细雨故飞飞。
绿阴啼鸟
作者：林鸿
朝代：明

日上高林宿雨晴，绿阴深处一禽鸣。落红尘外偏多恨，远翠梢头更有情。绣倦玉窗闻处巧，酒停芳席听来轻。繁弦急管空撩乱，白发梨园按未成。
罗浮观日图
作者：林鸿
朝代：明

昔有学道者，担簦海上行。宴坐罗浮峰，内视观无形。晞景正东豁，滉漾扶桑明。云涛既汹涌，龙兽亦悲鸣。吾闻混沌分，坤轴东南倾。百川走空虚，日乃生穷溟。未睹大明运，安知至阳精。愿从列仙徒，散发倚云屏。三花漱云液，五内含晶荧。回观罗浮图，陋哉山海经。
翠帘山天湖
作者：林鸿
朝代：明

翠帘高凌天，峰麓旷且平。何年此蟠龙，遂成秋水泓。呼吸纳元气，溟濛变阴晴。云雷地中起，日月波上生。上有空僧巢，岩栖炼神形。寥寥水月观，洞见心胸明。我昔凌天梯，恍若登赤城。浮杯动松影，发笑回天声。从兹便高举，永极云霞情。
老卒还田里
作者：林鸿
朝代：明

蚤从玉帐出边关，雪鬓垂丝喜得还。锐气暗随秋色尽，老情翻乐故园閒。战场尚记归时路，村径犹依旧日山。留得少年长剑在，壁间悬却独频看。
苏武嚼雪图
作者：林鸿
朝代：明

誓与匈奴不共餐，暂将毡雪慰摧残。寄言汉主加调膳，一片丹心想不寒。
苏武慢 其一 八首
作者：林鸿
朝代：明
体裁：词

大块初分，胚胎既孕，万物自然生露。马出于河，龟浮自洛，从此人文森布。羲画亡言，姬爻有象，斯理亘乎今古。问其中、橐籥枢机，太极乃群生之母。细看来、纳纳乾坤，漫漫宇宙，好类阖扉启户。六子相磨，五行互竭，两曜不停乌兔。道在目前，理非身外，欲悟几人能悟。待先生、勘破先天，披发骑麟归去。
苏武慢 其七 八首
作者：林鸿
朝代：明
体裁：词

养就婴儿，孕成姹女，一派华池清沼。朝饮秦楼，暮游炎海，倒著雨巾风帽。铁篴一声，瑶琴三弄，隐隐月高星小。笑梁园、物换人非，蛱蝶又飞烟草。想从前、广漠归来，崆峒宴罢，人世几经昏晓。瑶草长春，玄珠不夜，前后紫鸾飞绕。生死如休，荣枯似梦，欲了几人能了。指白云、深处吾庐，无数野花啼鸟。
苏武慢 其三 八首
作者：林鸿
朝代：明
体裁：词

扰扰劳生，飘飘过客，天地古今逆旅。沧海尘飞，南山石烂，乌兔几时能住。野马光阴，浮沤宇宙，何异草头微露。有几人、了了惺惺，识破死生之故。看古来、事业功名，荣华富贵，毕竟在于何处。奔走无休，机关未定，华屋几成坟墓。醉里乾坤，閒中岁月，此是稳行平路。倩谁人、唤起庄周，斗酒与谈玄素。
苏武慢 其二 八首
作者：林鸿
朝代：明
体裁：词

性水流湍，情田不耨，堪叹世人猖獗。土鼓风残，结绳政远，吾道渺如一发。箕帚谇言，耰锄德色，厖俗凛乎将辍。树桔槔、唤起机心，却笑灌畦之拙。孰不知、孝本柴愚，学传参鲁，天道本无言说。克让克仁，饰非饰智，方寸要君分别。达则经纶，穷乎蓬累，到此始称豪杰。有几人、俯仰无惭，浩气直干云阙。
苏武慢 其五 八首
作者：林鸿
朝代：明
体裁：词

敛迹南宫，乞骸北阙，长啸挂冠归去。昔日诗朋，旧时酒伴，不弃又还相顾。绿水林塘，青山别墅，尽有清游佳趣。算从前、枉缚微名，一梦迨今才寤。閒来时、古寺分茶，邻家看竹，任我清狂如故。牧犊赓歌，渔樵共话，著个野人巾屦。理乱休闻，起居自若，一枕水云山雨。问先生、此外何如，目送逝波东注。
苏武慢 其六 八首
作者：林鸿
朝代：明
体裁：词

北垄耕云，南溪钓月，此是野人生计。山鸟能歌，江花解语，无限乾坤生意。荷锸归来，担簦閒眺，风景又还光霁。算人生、奔走如狂，万事不如沈醉。细看来、聚蚁功名，战蜗事业，毕竟又成何济。有分林塘，无心钟鼎，誓与渔樵深契。石上酒醒，竹间茶熟，别是水云风味。顺吾生、素位而行，造化任他儿戏。
苏武慢 其四 八首
作者：林鸿
朝代：明
体裁：词

家本儒流，身穿逢掖，出入义途仁里。洞鉴机心，冥搜海岳，博得一贫如洗。作赋南宫，吟诗北苑，万句不如杯水。问先生、何苦如斯，秖是好之不已。最爱是、竹寺秋眠，花楼夜饮，醉倒不知天地。礼法之徒，是非评论，看得不如蝼蚁。勘破兴亡，超乎流俗，莫怪不营生理。吐胸中、万斛珠玑，有几个富人能比。
苏武慢·八首
作者：林鸿
朝代：明

大块初分，胚胎既孕，万物自然生露。马出于河，龟浮自洛，从此人文森布。羲画亡言，姬爻有象，斯理亘乎今古。问其中、橐籥枢机，太极乃群生之母。细看来、纳纳乾坤，漫漫宇宙，好类阖扉启户。六子相磨，五行互竭，两曜不停乌兔。道在目前，理非身外，欲悟几人能悟。待先生、勘破先天，披发骑麟归去。性水流湍，情田不耨，堪叹世人猖獗。土鼓风残，结绳政远，吾道渺如一发。箕帚谇言，耰锄德色，厖俗凛乎将辍。树桔槔、唤起机心，却笑灌畦之拙。孰不知、孝本柴愚，学传参鲁，天道本无言说。克让克仁，饰非饰智，方寸要君分别。达则经纶，穷乎蓬累，到此始称豪杰。有几人、俯仰无惭，浩气直干云阙。扰扰劳生，飘飘过客，天地古今逆旅。沧海尘飞，南山石烂，乌兔几时能住。野马光阴，浮沤宇宙，何异草头微露。有几人、了了惺惺，识破死生之故。看古来、事业功名，荣华富贵，毕竟在于何处。奔走无休，机关未定，华屋几成坟墓。醉里乾坤，閒中岁月，此是稳行平路。倩谁人、唤起庄周，斗酒与谈玄素。家本儒流，身穿逢掖，出入义途仁里。洞鉴机心，冥搜海岳，博得一贫如洗。作赋南宫，吟诗北苑，万句不如杯水。问先生、何苦如斯，秖是好之不已。最爱是、竹寺秋眠，花楼夜饮，醉倒不知天地。礼法之徒，是非评论，看得不如蝼蚁。勘破兴亡，超乎流俗，莫怪不营生理。吐胸中、万斛珠玑，有几个富人能比。敛迹南宫，乞骸北阙，长啸挂冠归去。昔日诗朋，旧时酒伴，不弃又还相顾。绿水林塘，青山别墅，尽有清游佳趣。算从前、枉缚微名，一梦迨今才寤。閒来时、古寺分茶，邻家看竹，任我清狂如故。牧犊赓歌，渔樵共话，著个野人巾屦。理乱休闻，起居自若，一枕水云山雨。问先生、此外何如，目送逝波东注。北垄耕云，南溪钓月，此是野人生计。山鸟能歌，江花解语，无限乾坤生意。荷锸归来，担簦閒眺，风景又还光霁。算人生、奔走如狂，万事不如沈醉。细看来、聚蚁功名，战蜗事业，毕竟又成何济。有分林塘，无心钟鼎，誓与渔樵深契。石上酒醒，竹间茶熟，别是水云风味。顺吾生、素位而行，造化任他儿戏。养就婴儿，孕成姹女，一派华池清沼。朝饮秦楼，暮游炎海，倒著雨巾风帽。铁篴一声，瑶琴三弄，隐隐月高星小。笑梁园、物换人非，蛱蝶又飞烟草。想从前、广漠归来，崆峒宴罢，人世几经昏晓。瑶草长春，玄珠不夜，前后紫鸾飞绕。生死如休，荣枯似梦，欲了几人能了。指白云、深处吾庐，无数野花啼鸟。万古凭高，一声长啸，勘破古人公案。让本陶唐，征于汤武，不过授贤治乱。姬运东衰，夷氛北涨，赤子可嗟涂炭。善桓文、烈烈轰轰，倾厦赖乎支干。争奈何、战国纷纷，嬴秦扰扰，元气等閒飘散。谦让未遑，诗书安事，吾道厄于炎汉。陋矣河汾，贤哉濂洛，再整残编断简。倘若非、奎壁光辉，长夜几时能旦。
苏武慢·其八
作者：林鸿
朝代：明
体裁：词

万古凭高，一声长啸，勘破古人公案。让本陶唐，征于汤武，不过授贤治乱。姬运东衰，夷氛北涨，赤子可嗟涂炭。善桓文、烈烈轰轰，倾厦赖乎支干。争奈何、战国纷纷，嬴秦扰扰，元气等閒飘散。谦让未遑，诗书安事，吾道厄于炎汉。陋矣河汾，贤哉濂洛，再整残编断简。倘若非、奎壁光辉，长夜几时能旦。
苔钱
作者：林鸿
朝代：明

莓苔雨过似钱匀，万点沿阶翠晕新。陶铸每凭风雨力，似怜野客太清贫。
荷亭夜坐分得山字
作者：林鸿
朝代：明

池亭清夏暑，吟眺夜忘还。秋气月中早，晚心池上閒。危襟涵玉雪，幽梦即云山。明日清泠顶，岩扉共一攀。
荷钱
作者：林鸿
朝代：明

田田翠盖点清漪，非范非模迥出奇。自是天工陶铸巧，一番清富属冯夷。
行脚僧
作者：林鸿
朝代：明

朝衡暮复嵩，那却白云踪。度碛逢驯象，浮河亢毒龙。衲经何限雪，山过几多峰。年老无觔力，方怀故院松。
行路难
作者：林鸿
朝代：明

君不见东邻翁，昔时零落谁与同。一朝精金等粪土，结交豪客何其雄。儿孙生长罗绮里，旧妻新妾多娇容。黄金白璧条已尽，门前冷落生秋风。寄言世上诸年少，朝更暮改非堪调。梁园春草何凄凄，犹有行人解相吊。
西峰寺
作者：林鸿
朝代：明

西峰云外寺，鸟道薜萝蟠。水接花源远，山藏古殿寒。石床閒听雨，野佩或纫兰。莫怪栖迟久，南宫已挂冠。
西狩
作者：林鸿
朝代：明

颛顼闭天地，玄冥始司冬。明堂敞八水，井邑閒九农。东鲁考王制，西狩收岁功。天仗列钜野，云师掩象蒙。鸣钟天地震，列焰川原红。置张六合窄，囊括九有空。熊罴既股栗，豺虎无留踪。夫何玄枵精，亦困锄商弓。五趾运坤轴，孤触鸣苍穹。举武中矩度，流音若黄钟。虞人一惊告，尼父心已恫。瑞物际颓运，嗟哉吾道穷。遗经告文成，笔削垂至公。飞霜砺斧钺，白日开鸿濛。感叹终绝笔，千古来悲风。
观赵龙虎习兵
作者：林鸿
朝代：明

圣代雄藩尚练兵，将军意气重横行。登坛久论安边计，倚剑平临近海城。玉帐鸣笳通远戍，青丝归骑出连营。悬知汉主垂思虑，始信票姚独羡名。
访玄章师不遇
作者：林鸿
朝代：明

真僧驻锡处，云床在西峰。应物无所住，安知来去踪。今来结青瑶，又向何山逢。白日无经声，金飙但鸣松。悬思永今夕，杳霭秋天钟。
访羽士黄庭赋梅峰卧雪
作者：林鸿
朝代：明

梅峰清绝地，中有学神仙。日晏无鸡犬，云閒枕石眠。秋风松子落，夜月涧声悬。蝶梦蘧然觉，无言但草玄。
访邵隐君所居
作者：林鸿
朝代：明

隐君读书处，门巷少行尘。竹坞琴邀月，花林鸟近人。衣冠犹古制，泉石是南邻。散帙多閒日，休嫌问字频。
访陆隐君不遇
作者：林鸿
朝代：明

结屋依两崖，疑是秦人家。不见山中人，风落青松花。扫石调素弦，寻泉饭胡麻。愿因玉麒麟，缄书投紫霞。
谒昌黎先生祠兼呈王潮州
作者：林鸿
朝代：明

穷冬到南海，驱马韩山湾。繁霜野水落，鳄溪清且寒。伊昔潜修鳞，白日飞风湍。壮哉昌黎翁，洪流静而安。伊余谒遗庙，兼以穷遐观。地古白云灭，潮来沧海宽。夫子继芳躅，而能障波澜。丈夫遇知己，迟暮弹吾冠。
谪居寄冶城同志
作者：林鸿
朝代：明

远别悠悠泣路岐，丹心虽在鬓毛衰。阮籍猖狂缘世难，叔牙感慨为心知。春城久判花前醉，野馆无由雪后期。自愧不如閒草木，也承雨露沐恩私。
谪居寄冶城同志
作者：林鸿
朝代：明

远别悠悠泣路歧，丹心虽在鬓毛衰。
阮籍猖狂缘世难，叔牙感慨为心知。
春城久判花前醉，野馆无由雪后期。
自愧不如闲草木，也承雨露沐恩私。
贾谊宅
作者：林鸿
朝代：明

少年何事到长沙，此处翻成谪宦家。地湿楚乡秋雨后，草深甲第夕阳斜。清湘东去人空吊，盛世南迁众所嗟。我亦为君长太息，懒将书剑客天涯。
贾谊宅
作者：林鸿
朝代：明

闻君放逐此淹留，献纳空悬汉室忧。旧宅独临湘水远，遗文曾吊屈原愁。青枫极浦烟光晚，白鸟空江树影秋。西望不堪怀古意，欲因归去卧沧洲。
赋得垂杨送客
作者：林鸿
朝代：明

客路垂杨最有情，暖风吹绿渐冥冥。雨深炀帝宫前见，月落桓伊笛里听。叶暗乍堪藏乳燕，花飞终恨化浮萍。分携欲折长条赠，愁绝河桥酒幔青。
赋得征马嘶送李将军出塞
作者：林鸿
朝代：明

侠客紫骅骝，翩翩欲远游。玉禾初秣晓，金勒迥鸣秋。思入云沙远，途经雨雪愁。将风残木叶，摧月下城楼。仆御皆惆怅，宾朋互唱酬。看君凭汗血，行矣取封侯。
赋得无诸城送浦舍人源归晋陵
作者：林鸿
朝代：明

君不见昔时无诸城，荒丘断陇今人耕。陵谷湮沈知几代，古人精灵竟何在。忆昔无诸全盛时，都城百雉何逶迤。连营国步分秦土，绘衮王章入汉仪。山河巍巍那可恃，跃马屠龙今已矣。列国犹传赤帝封，曲台尚对沧江水。沧江水流去不还，故宫落日不堪看。宝衣夜化空陵火，弓剑秋悬古殿寒。故人西归从此去，策马秋芜城下路。欲将陈迹问行人，落叶纷纷不知处。
赋得流泉别林山人
作者：林鸿
朝代：明

青嶂雨初晴，流泉一派清。映空涵月色，入夜带秋声。落涧银河泻，穿云玉练明。引来山径润，触起野潮平。静想和琴曲，幽宜濯冠缨。滔滔常不已，酷似别君情。
赋得独树边淮送人之京
作者：林鸿
朝代：明

君不见秦淮水流东到海，淮边独树如车盖。九月微霜赤叶乾，枯枝飒飒鸣天籁。枝上啼鸦散曙烟，枝头残照咽寒蝉。离人留饮停车骑，侠客相逢挂马鞭。南国高僧从此去，驻锡雨花台下路。一饭淮边洗钵时，六时宴坐祇园树。野鹤孤云任去还，禅心不道别离难。山中亦有长松树，待尔青青共岁寒。
赋得罗浮山送人之任
作者：林鸿
朝代：明

陶令之官瘴海濆，罗浮胜境昔曾闻。飞来岛屿丹青合，画里楼台紫翠分。曲涧花深常带雨，龙川水暖欲生云。别离已是春风后，那得梅花折赠君。
赋得芭蕉雨
作者：林鸿
朝代：明

野人独宿祇树林，大千飞雨秋阴阴。悬灯照影不成寐，飒飒萧萧窗外音。初焉汹涌海涛急，又若飞泉泻苍壁。云山夜静木客吟，水乡秋冷鲛人泣。宫非宫，霜天气肃鸣丰钟。商非商，秋风落叶随飞扬。角非角，簌簌江城古梅落。徵音羽音是耶非，嘈嘈切切鸣天机。碎若珠玑落寒玉，清如素指调金徽。蹇予平素耽禅说，欲悟音闻犹未彻。由来大听本希声，不信雷轰平地裂。今夕微吟挂月楼，明朝骑马粤王州。声残响绝无所见，惟见芭蕉一叶秋。
赠刘子服兼呈菊老
作者：林鸿
朝代：明

杯酒见交情，微言发天机。寥寥江海间，荒途乃相知。击筑对修竹，酣歌当古池。乘桴昔何叹，献策亦应迟。如何鲁连子，功成无是非。
赠医者
作者：林鸿
朝代：明

采药入云林，卖药来城市。肘后多蓄书，壶中可藏世。三叶即玄功，一视惟博施。今古孰与伦，良哉宋清氏。
赠升玄子
作者：林鸿
朝代：明

希夷本无象，广漠难具论。孰知玄子名，强曰众妙门。至人守无为，目击道乃存。精神应龙健，变化迎鹏抟。四气归橐籥，三花洞天根。逍遥大块中，岂在登昆崙。
赠商生
作者：林鸿
朝代：明

与子交游最年少，羡子襟期可同调。醉墨能嘘海上云，春笺会拂花间鸟。壮游海内早知名，每以才华动九卿。丹穴殊看凤毛贵，方诸远在冰壶清。伊予十年归未得，贫贱由来爱宾客。虽乏床头沽酒钱，未尝一日无颜色。西镛城下醉相逢，南国新秋意万重。石竹山前沧海月，紫云洞口夕阳钟。
赠弹琴吴生
作者：林鸿
朝代：明

之子蕴秀气，能弹绿绮琴。坐来秋月下，如听水龙吟。一曲动天籁，七弦传古心。他年江海上，勿谓少知音。
赠弹琴黄生
作者：林鸿
朝代：明

高馆敞秋夕，而多修竹林。读书有时閒，游心复鸣琴。露月稍低树，清风遂弥襟。特兹保贞素，庶以忘华簪。
赠曾钢
作者：林鸿
朝代：明

二十读书通大义，三十结交江海士。不学寰中一竖儒，宁为世上奇男子。同游冠盖多如云，佩章绾绶何纷纷。东序诗书崇四术，汝南节义宗三君。问君拂衣何太早，知君有亲今已老。乡梦不离青浦云，归心只在方山道。城南柳花吹客衣，车骖祖饯生光辉。共倾浊酒江上别，独携明月山中归。归来乡井宛如昨，耕石饮泉贫亦乐。闭户从教水鸟啼，垂帷不省山花落。达节非关学隐沦，至人舒卷道为邻。君看古来霄汉上，多是寻常畎亩人。
赠浮丘生
作者：林鸿
朝代：明

浮丘生，能远游，不学羽客栖丹丘，挑簦荷笠来沧洲。我昔冥栖向溟渤，携书共读东山月。旧游冠盖半凋零，见子翻令心内热。羡子有远志，放形天地间。扁舟濯足望云海，短策振衣登雪山。太行北上连雁门，燕台邺宫无复存。国士由来死知己，令人感激思平原。诸侯门深少知遇，回辕又复归南楚。醉里行吟七泽秋，灯前卧听三湘雨。吾知浮丘心迹奇，世人悠悠那得知。草书古篆更神妙，击剑弹棋无不为。严冬别我寒萧索，尊酒都门为君酌。车轮遥遥忽不见，唯见千山雪花落。
赤壁
作者：林鸿
朝代：明
体裁：古风

曹瞒窥汉统，东面朝诸侯。鼎足犹未分，屯蒙迷九州。桓桓长沙裔，歘起挥戈矛。两雄不并立，固知宁相谋。朔风吹旌旆，飞霜肃貔貅。饮马涸天堑，投鞭填山丘。建业既震荡，羽檄如星流。众议徒琐琐，独断诚嘉猷。拔剑碎玉几，扬旗建车舟。周郎拂白羽，谈笑有良筹。冯夷鼓骇浪，天吴扇雄飙。烈焰荡万垒，飞灰丧千艘。论功何显赫，返驾诚包羞。再光东都业，一洗疮痍瘳。往事既漫灭，山川尚绸缪。昔闻龙虎争，今见麋鹿游。峭壁絓海月，洪涛涨清秋。访古吊陈迹，开樽发冥搜。醉来卧烟霭，天地如蜉蝣。
赤壁
作者：林鸿
朝代：明

曹瞒窥汉统，东面朝诸侯。鼎足犹未分，屯蒙迷九州。桓桓长沙裔，歘起挥戈矛。两雄不并立，固知宁相谋。朔风吹旌旆，飞霜肃貔貅。饮马涸天堑，投鞭填山丘。建业既震荡，羽檄如星流。众议徒？？，独断诚嘉猷。拔剑碎玉几，扬旗建车舟。周郎拂白羽，谈笑有良筹。冯夷鼓骇浪，天吴扇雄飙。烈焰荡万垒，飞灰丧千艘。论功何显赫，返驾诚包羞。再光东都业，一洗疮痍瘳。往事既漫灭，山川尚绸缪。昔闻龙虎争，今见麋鹿游。峭壁絓海月，洪涛涨清秋。访古吊陈迹，开樽发冥搜。醉来卧烟霭，天地如蜉蝣。
过东林双涧有怀旧游
作者：林鸿
朝代：明

曾于此地盍朋簪，岁晏重来百感深。门掩薄寒初暝雪，树含轻霭欲栖禽。沧波涉海惊魂梦，白发看山倦啸吟。闻说远公能馆我，便投章甫卧东林。
过高逸人别墅
作者：林鸿
朝代：明

识子何不早，见子即倾倒。世人意气不相合，颜色虽同心草草。子有园林东海滨，香名满耳人共闻。梁鸿避世身不仕，孔融爱客家常贫。兹晨饮客青山墅，新压葡萄酒如乳。绿树穿窗鸟当歌，红条拂地花能舞。醉来兴逸无不为，投壶击剑仍弹棋。人生得意有如此，世上悠悠那得知。
送人之京
作者：林鸿
朝代：明

江亭客散敛馀晖，忽听离歌泪满衣。沧海惊蓬浮世在，青春得桂少年稀。梅边飞雪行人度，雨外空江去雁微。明到长安春更好，五陵花柳正依依。
送人之海南
作者：林鸿
朝代：明

殷勤斗酒送君行，一曲骊驹对粤城。秋草愁心同北望，夕阳去路独南征。寒山月落青枫晚，野戍霜空白雁晴。年少功名应苦节，临流未可濯长缨。
送人入蜀
作者：林鸿
朝代：明

把酒长歌蜀道行，高堂千里见君情。微霜半落青枫树，曙月平临白帝城。挂席不离江雁影，沾衣多向峡猿声。锦城莫道无知己，何限居人识马卿。
送人入蜀
作者：林鸿
朝代：明

江亭把酒唱离歌，游子扁舟发汝沱。草色到江知地尽，猿声入峡觉山多。水流深向荆门出，栈道遥从树杪过。去去蜀中应计日，相思明日复如何。
送仲彬胡公之荆南
作者：林鸿
朝代：明

华馆清谈酒未醺，春风送客又离群。高堂念别情先切，把袂同心迹暂分。征旆还辞闽峤月，布帆轻飏楚江云。悬知别后空梁梦，应有新诗最忆君。
送余司马归晋中
作者：林鸿
朝代：明

骢马朝来欲渡河，官城把袂惜蹉跎。沧洲旧业惊蓬断，白马流年倚剑过。梨叶烟村行客少，鹧鸪陵苑夕阳多。天涯相忆知何处，空有愁心对酒歌。
送侯官张少府调青田
作者：林鸿
朝代：明

少府移官日，春城正熟梅。露涛侵画舫，海月近离杯。舄化双凫去，琴同一鹤回。括苍山水好，不减粤王台。
送僧游蜀
作者：林鸿
朝代：明

蜀道岧峣不易攀，浮云踪迹去如閒。畏途栈倚天边树，旧寺门扃海上山。暝猿峡里焚香宿，暮雪城中乞食还。岐路送师多感慨，朝簪未掷复何颜。
送刘子服兼寄建溪诸知己
作者：林鸿
朝代：明

路歧一为别，壮心将奈何。云山寄远迹，岁月空蹉跎。缅怀建溪客，离忧空沉痾。孤松偃涧壑，荆棘结岩阿。巴唱销白雪，秦筝妒云和。遂令怀古调，感叹一狂歌。鹿门自耕作，东山卧云萝。褰裳撷芳芷，投竿饵清波。浮云自东来，青天郁嵯峨。明月遥古意，芳樽恣吟哦。虽云念白首，终岁守蓬窝。
送卞从事之河南
作者：林鸿
朝代：明

翩翩玉面骢，去去逐秋蓬。见雁辞闽海，看山到洛中。营门閒步月，宾馆静吟风。共说归来日，篱花已满丛。
送友之京
作者：林鸿
朝代：明

翩翩驿骑拂青丝，斗酒城阴醉莫辞。别路远从云外去，论文谁向雪中期。寸心冉冉怀丹阙，双佩锵锵拜赤墀。遥想朝回春更早，好音还慰倚门思。
送友人之京
作者：林鸿
朝代：明

对酒临津树，伤心莫我违。遥悬霄汉望，独折桂枝归。远骑看山别，征帆带雨飞。送君从此去，何日玩清晖。
送吴士显
作者：林鸿
朝代：明

吴生雁荡人，脱略当世事。欲识平生心，悠悠江海是。布衣何飘飘，孤剑千里至。斗酒未及欢，看云起归思。长风吹古城，寒石下秋水。分手从此辞，车尘望中起。
送周生往雷州
作者：林鸿
朝代：明

宁亲归未得，念子复南征。风雨孤舟别，沧波几日程。挂帆辞海国，吹笛上边城。旅馆知相忆，新秋有雁声。
送天使蒋二回朝复命
作者：林鸿
朝代：明

鞍马迢迢入帝京，共瞻使节出孤城。帆分秋色南天晚，人沐恩波北海倾。奏对九重丹汉近，逶迤万里大鹏轻。悬知朝罢从容日，更述民风颂治平。
送孙挥下第归江东
作者：林鸿
朝代：明

灞陵杨柳色，樽酒送行尘。得桂都缘命，看花莫怨春。云霄期自远，途路别来频。疋马东南去，高堂有老亲。
送客归江州
作者：林鸿
朝代：明

悠悠草色醉离樽，送子东归欲断魂。洛社分携孤剑去，浔阳耆旧几家存。湓江浪白潮通海，楚地山青柳在门。若见别来相识问，风波此日不堪论。
送宫人入道
作者：林鸿
朝代：明

温泉宫里洗铅华，共讶君恩许出家。阿监别时留佩玦，道流迎处指烟霞。乍抛月殿吹箫谱，学炼星坛伏火砂。几度春风缑岭上，步虚閒绕碧桃花。大家有旨许求仙，便着霓衣下九天。碧落早知骑鹤路，青春悔度种花年。已教水月澄心镜，无复香云绾鬓蝉。昨日麻姑来问信，又言沧海变成田。
送宫人入道·其一
作者：林鸿
朝代：明

温泉宫里洗铅华，共讶君恩许出家。阿监别时留佩玦，道流迎处指烟霞。乍抛月殿吹箫谱，学炼星坛伏火砂。几度春风缑岭上，步虚閒绕碧桃花。
送宫人入道·其二
作者：林鸿
朝代：明

大家有旨许求仙，便着霓衣下九天。碧落早知骑鹤路，青春悔度种花年。已教水月澄心镜，无复香云绾鬓蝉。昨日麻姑来问信，又言沧海变成田。
送尚抱灌往闽南采诗
作者：林鸿
朝代：明

予生草泽閒，鼓腹歌唐虞。奈何际板荡，奋剑当前驱。千金酬壮士，白璧买良姝。放浪裘马门，嗜酒纵樗蒱。市朝既变更，部曲归里闾。三十始读书，谬为章句儒。闭门谢宾从，穷巷生寒芜。南山既啸傲，击节聊自娱。故人西北来，将归沧海隅。自言河岳英，以俟观风车。忽忽仆马疲，寥寥岁云徂。积雪照天地，严冰寒江湖。祖席临东门，欲发仍踌躇。赠之五云章，饮以双玉壶。
送应举议归鄞江
作者：林鸿
朝代：明

明府才能赡，三吴旧缙绅。遐方得循吏，圣代喜儒臣。鄞水南归海，丹山东入闽。因知怀惠日，两地总阳春。
送张任远之颍上
作者：林鸿
朝代：明

北谪非吾土，南归下首丘。遥居黄霸治，未遂赤松游。古柳垂春蔓，沙河急暮流。离分君莫叹，风壤是中州。
送惠师归东山别业
作者：林鸿
朝代：明

远公飞锡出人寰，别筑精蓝俯碧湾。啼鸟不离阶下树，閒云长护槛前山。灯悬静室观身悟，屐响空林送客还。借问松醪何日熟，会须乘月到禅关。
送日本使归国
作者：林鸿
朝代：明

归舟云海别，断梗杳无踪。万里随风去，三山何处逢。客程浮日夜，乡树隐鱼龙。纵有相思字，何由寄一封。
送朗上人归匡庐
作者：林鸿
朝代：明

浮杯渡海寄行踪，归去匡庐若个峰。月满空山行迹遍，心通万法看经慵。萝深自识云中寺，秋晚遥寻涧底钟。共有东林莲社约，寒流石上几时逢。
送朱大归淮养亲
作者：林鸿
朝代：明

旅棹历淮阳，春亭酒正香。贤兄开绛帐，季弟侍萱堂。郢树侵吴近，淮流入海长。一杯分散后，归雁是同行。
送李安之建安
作者：林鸿
朝代：明

绿槐宫树一蝉声，歧路相看万里情。对酒谩因愁远别，临流还可濯长缨。孤帆夜火洲边驿，澹月疏星柳外城。遥想溪山更乘兴，閒居独羡子云名。
送李通守归镡上
作者：林鸿
朝代：明

忆昔招谈日，清吟每自如。春风花下酒，秋月竹间书。云阙开贤路，镡津迓使车。咨询今有便，青眼慰寒居。
送李通守归镡上
作者：林鸿
朝代：明

揽辔咨询出剑津，飘飘锦服拂芳尘。官亭贳酒逢诗客，山径寻梅问野人。紫案鸣琴常对晚，黄堂判笔每生春。悬知归去多馀暇，好写清吟为寄频。共看少府历山城，驻马西镛第几程。海峤遥连闽峤紫，昭潭曾似剑潭清。半帘月色供诗句，一路梅花遣宦情。明日咨询归去后，定将嘉绩达宸京。
送李通守归镡上·其一
作者：林鸿
朝代：明

揽辔咨询出剑津，飘飘锦服拂芳尘。官亭贳酒逢诗客，山径寻梅问野人。紫案鸣琴常对晚，黄堂判笔每生春。悬知归去多馀暇，好写清吟为寄频。
送李通守归镡上·其二
作者：林鸿
朝代：明

共看少府历山城，驻马西镛第几程。海峤遥连闽峤紫，昭潭曾似剑潭清。半帘月色供诗句，一路梅花遣宦情。明日咨询归去后，定将嘉绩达宸京。
送李长史归吴中
作者：林鸿
朝代：明

祖道大江流，离筵起暮愁。山川临越徼，词赋动高秋。兴入张生鲙，归馀季子裘。家林逢雁到，旅棹共星浮。已说荒三径，常怀卧一丘。朝簪辞白发，野趣入沧洲。知己惭疏阔，临岐谩唱酬。都将平昔意，乘醉一登楼。
送杨孝廉之京
作者：林鸿
朝代：明

刺桐花发荔初垂，海国逢君话别离。日下共传优对策，天边相送醉题诗。石城古树秋风早，淮水孤帆夕鸟迟。君有长才如贾谊，追趋好向凤凰池。
送杨紫庭之京
作者：林鸿
朝代：明

津亭送客柳阴阴，把袂长歌念盍簪。此去云霄休恨别，旧游江海寄愁心。挂帆淮月乡山近，策马吴关驿路深。明日知君相忆处，凤台登眺与谁吟。
送林一归山中
作者：林鸿
朝代：明

楝花雨里醉逢迎，南国看山又送行。求侣暗惊春草色，还家愁逐暮江声。残阳向野闻边笛，远树登楼见海城。谁念长沙迁谪久，懒从季卜问君平。
送林十一归山
作者：林鸿
朝代：明

青门长笛起愁声，沧海离杯感故情。宾馆芰荷清夜语，乡山砧杵暮秋行。浮云北去无踪迹，旅雁南归有弟兄。莫叹蹉跎向年少，古人白首尚躬耕。
送林十朋之京
作者：林鸿
朝代：明

祖帐岊江濆，空嗟客路分。一经推岁贡，千里惜离群。臈近梅欺雪，天寒雁断云。玉堂逢掖贵，雄笔看摛文。
送林子山之闽中觐亲
作者：林鸿
朝代：明

钓鲈桥头流水香，冬青花开榕叶凉。垆头酌酒送行客，醉后狂吟成短章。世人怀别多惨怆，念君此行何坦荡。云是严君在武威，十年着尽远游衣。鸿雁缄中空寄远，鱼龙川上苦思归。以兹出门心草草，拂衣便向长安道。古戍飞霜马色寒，重关曙月鸡声早。自古秦川亦壮哉，三峰华岳掌中开。温泉绿树胧胧见，渭水黄河曲曲来。边庭相见悲复喜，白发依依问乡里。九月狐裘尚觉寒，千钟黍酒难成醉。闻道东还未有期，陇头好寄折梅诗。翻思人世皆为客，何必临岐是别离。
送林敏归海上
作者：林鸿
朝代：明

九月大野黄，螵蛸挂空桑。城头立马见千里，游子此时归故乡。将归沧海云，且醉冶城月。杨柳桥头酒正香，芙蓉馆里花初发。恋此使人归计迟，看花酌酒复联诗。眼前相遇不倾倒，别后相思空复为。
送林汝学之雷州省伯
作者：林鸿
朝代：明

四月闽南梅雨凉，荔枝花开满树香。青门酌酒送行客，极浦扬帆辞故乡。君家从父从戎久，海外书回惊白首。离筵正值落花初，客路仍逢归雁后。知君所重在连枝，触热投荒应不辞。少年意气有如此，世上悠悠那得知。雷阳咫尺沧溟近，戍卒相逢问乡信。蛟室风来白浪腥，龙渊日落青天尽。嗟予有侄亦离居，万里炎荒久荷殳。天涯亭上应相见，为报平安尺素书。
送武平令入觐
作者：林鸿
朝代：明

作牧留遗爱，分携惜别情。双凫将舄去，一鹤与琴清。积水浮征棹，苍山绕禁城。悬知书上考，行见被恩荣。
送武平判簿
作者：林鸿
朝代：明

少府朝天日，云霄一凤毛。已随冠冕入，暂辍簿书劳。晓驿驰星骑，春帆拂露涛。行当逢圣代，几日醉仙桃。
送殷秀才之武功
作者：林鸿
朝代：明

送君远行役，觐省入西秦。五月台江水，孤舟去国人。苍山低戍垒，野日暗行尘。无限同游意，分携泪满巾。
送池王二友归剑镡
作者：林鸿
朝代：明

竹枝歌罢早潮平，把酒离筵感别情。年少常怀郗诜第，才华独羡马卿名。镡津柳色迎归棹，螺渚莺声送客程。良会未穷分散去，好题飞札到岩扃。卧病丘园感越吟，对君离思忽惊心。琴樽何意成寥落，缨冕谁知尚陆沈。沧海一身悬北望，青山双泪向南深。须知梦里还相忆，风雨浮亭夜盍簪。
送池王二友归剑镡·其一
作者：林鸿
朝代：明

竹枝歌罢早潮平，把酒离筵感别情。年少常怀郗诜第，才华独羡马卿名。镡津柳色迎归棹，螺渚莺声送客程。良会未穷分散去，好题飞札到岩扃。
送池王二友归剑镡·其二
作者：林鸿
朝代：明

卧病丘园感越吟，对君离思忽惊心。琴樽何意成寥落，缨冕谁知尚陆沈。沧海一身悬北望，青山双泪向南深。须知梦里还相忆，风雨浮亭夜盍簪。
送湖南归粤
作者：林鸿
朝代：明

志士本激烈，况当离别情。直气不得发，逢秋吐商声。浮云蔽长空，驱马去孤城。广川无舆梁，一苇讵能横。将寻故山隐，自芟荒草耕。蠹书束高阁，龙剑日夜鸣。行路由正途，能使山岳平。端居息机心，卧闻蝼蚁争。知君重交结，临分吐平生。
送牛道士
作者：林鸿
朝代：明

先生有道者，曾说遇茅君。辟谷唯餐日，无家秖卧云。丹光分月色，剑气动星文。怅望双凫远，秋风建水濆。
送王一之京
作者：林鸿
朝代：明

杨柳青青春草齐，官亭客散夕阳西。归心正逐孤帆去，离思偏惊匹马嘶。雨歇听钟精舍近，月明闻梵枕峰低。那堪吟望空梁梦，遥忆清芬满剑溪。
送王勋铭归温陵
作者：林鸿
朝代：明

远游俱未达，念子独南归。万里扁舟去，秋风一布衣。城鸦随雨散，汀叶逐人飞。为报无媒者，沧洲意有违。
送王孝廉之京
作者：林鸿
朝代：明

神如玉壶初荐冰，气如太阿新发硎。羡君早年即登第，许君壮节终成名。十年濩落栖衡宇，敛翅回翔待高翥。知己文章举孝廉，治安有策干明主。以兹掷笔翻然起，祖道车骖若流水。客路遥侵朔雁前，乡情却望江天里。客路乡情两地分，征帆落叶共纷纷。君登要路天门去，我向秋山卧白云。
送白少府送兵陇右
作者：林鸿
朝代：明

冠冕中朝贵，风尘陇路赊。三军随虎竹，万里度龙沙。古戍冰成垒，春湟雪作华。天骄犹未静，行矣莫思家。
送监生
作者：林鸿
朝代：明

两袖春风锦绣新，五花骢马拂轻尘。天颜宠劳殊勋纪，四牡皇华有几人。
送秦山人归天台
作者：林鸿
朝代：明

天台山人薜萝衣，别予东将海上归。心如月塞征鸿远，兴逐秋城落叶飞。人间万事归来好，脱屣侯门迹如扫。楼外孤霞映赤城，窗前片月生沧岛。飞佩须过雁荡峰，系舟先听若耶钟。丹光夜绕三珠树，鹤影秋归五粒松。执手河桥酒半醒，小山别后桂青青。愿祈海上烟霞秘，长保尘中犬马龄。
送绝尘上人游江南
作者：林鸿
朝代：明

南国随缘到，应无去住心。听钟寻野寺，乞食施山禽。晒衲梅风润，浮杯瘴海深。远公多古迹，只合老东林。
送蔡大往汝州寻弟
作者：林鸿
朝代：明

落叶正纷纷，秋城客路分。知君从此去，遥念鹡鸰群。楚水帆飞雨，荆山路向云。悬知孤馆夕，离雁不堪闻。
送薛居士和州读书
作者：林鸿
朝代：明

西风征雁去翩翩，闻道携书泛楚船。左氏赋成曾十载，董生帷下又三年。读书小馆山当户，旧业巢湖水作田。圣代秖今逢掖贵，莫令岁月易流连。
送贾文学之京
作者：林鸿
朝代：明

秋风离思正依依，匹马西行向夕晖。别路远从霄汉去，知君已觉少年稀。淮边落木南天尽，江上寒云北雁飞。凤阙朝回春更好，为题尺牍到岩扉。
送赵生之京
作者：林鸿
朝代：明

青门树色引鸣驺，一曲骊歌送远游。慷慨自知非怨别，关河终念对穷愁。云边夜犬鸣沙驿，海上寒山出郡楼。到日都门春水绿，珊珊飞佩上瀛洲。
送逸人之岭南
作者：林鸿
朝代：明

把酒离筵江上青，水亭客散雨冥冥。心怀远道频看剑，迹向南天秖类萍。孤驿城头晴见树，片帆海上夜浮星。知君此去堪乘兴，何必临岐涕泪零。
送郑二宣之交州
作者：林鸿
朝代：明

一曲劳歌酒半醒，嗟君此去泛沧溟。论交自信心如石，避地终悲迹类萍。瘴海风涛行处白，故山烟雨别来青。冶城亦有同游侣，共向天涯忆聚星。
送郑孝廉之京
作者：林鸿
朝代：明

天书下紫宫，星象动璿穹。丹穴锵鸣凤，青冥起渐鸿。弹冠千里别，倾盖一樽同。风雨情何极，云沙路不穷。津桥迎彩鹢，驿树引嘶骢。曙月关河迥，晴芜楚泽空。交情怀契阔，直道任穷通。知遇期皇鉴，君毋叹转蓬。
送郑秀才旭
作者：林鸿
朝代：明

宁亲初戏綵，祖道又分襟。渐远趋庭训，偏惊去国心。关云遮越断，海雨入吴深。璧水多麟凤，期君竞寸阴。
送陈主簿稔之延平
作者：林鸿
朝代：明

才子瓯闽彦，云霄紫凤毛。一朝辞蠹简，万里试牛刀。邑小程书简，民疲抚字劳。分簪嗟去国，携手恋同袍。白水河源远，苍山积石高。政成多暇日，挥翰寄仪曹。
送陈令归浙东
作者：林鸿
朝代：明

挥泪晓临岐，空江腊尽时。重关逢雪度，疋马见星移。拱木青山望，甘棠赤子思。悬知陟岵处，回首益凄其。
送陈明府出守南阳
作者：林鸿
朝代：明

帝世符文治，侯邦重选臣。八龙开户牖，五凤出丝纶。地接全吴尽，风仍故楚淳。山容迎露冕，日色动朱轮。恋阙风云迥，随车雨露均。圣情钟草泽，一为问沈沦。
送陈炼师归龙虎山
作者：林鸿
朝代：明

鹤书归未夕，秋思梦瑶峰。海上看山别，人间何处逢。烟萝深见月，洞府暗藏龙。辟谷方无术，凭师问赤松。
送陈秀才之京
作者：林鸿
朝代：明

老逢烟景即关情，况复穷秋别友生。对酒自然堪洒泪，临流何必濯长缨。帆开积水风初起，路绕寒山雪乍晴。璧水凤麟如子少，珊珊环佩早登瀛。
送韦户侯伯俊
作者：林鸿
朝代：明

青山慕侯印，弓剑挂南陲。月满氍毹帐，云开翡翠旗。林花春载酒，园竹晓弹棋。不独龙韬熟，文章尔更奇。
送马秀才下第归江南
作者：林鸿
朝代：明

嗟君失意赋归休，家在沧洲忆旧游。灞上柳条牵客怅，江南草色向人愁。山城落日寒吹角，水国连天夜泊舟。莫叹青春误年少，古来白首未封侯。
送高书记之边
作者：林鸿
朝代：明

青袍书记去翩翩，紫塞从戎不记年。碛里倚弓看汉月，雪中走马入冰天。乌孙部落通烟火，敕勒沙场乏水泉。闻道安西无战斗，时时醉向酒家眠。
送高郎中使北
作者：林鸿
朝代：明

汉使临边日，天骄已请和。看花辞紫陌，犯雪度交河。水草留行帐，云沙想玉珂。谁知清漠北，娄敬策居多。
送黄令之永宁
作者：林鸿
朝代：明

作牧成周地，分携建业舟。孤灯闻雁夕，落叶度江秋。云路看高翥，京尘感旧游。离情如洛水，日夜向东流。
送黄玄之京
作者：林鸿
朝代：明

予也夙颖悟，十五知论文。结交皆老苍，稚爪攀修鳞。冥心三十年，寻源颇知津。探玄始有得，服膺如获珍。誓将觉后生，庶以酬先民。干禄镛水庠，岁星七周循。青衿二十徒，达者唯黄闻。三十为礼官，制作多述因。前年乞骸归，甘作隐逸伦。业穷道岂迁，操危气愈伸。持此欲有授，二玄乃其人。时登乌石山，眺远沧海滨。逸兴发猿啸，閒情投鸟群。既与簪绂疏，颇同缁锡邻。朝游必竟夕，夜吟常达晨。放旷宇宙间，外视埃壒身。匏斟日动爵，剑舞风披巾。醉来各鸱张，挥洒如有神。坐或藉青草，倦应眠白云。大运迭盈虚，人事常参辰。讵知同心者，胡为遽离分。于时维孟冬，膏车戒征轮。借问子何之，囊书上成均。执手念门友，登堂辞老亲。驱马西郭门，祖帐螺江漘。朔风捲行旆，木脱波粼粼。请为壮士吟，庶以摅中勤。丈夫志四海，况乃观国宾。惜别语刺刺，无乃儿女仁。壮怀何以赠，临歧解青蘋。
送黄秀才归西镛
作者：林鸿
朝代：明

外貌苦物役，中心贵所知。如何千里别，值此清秋时。驱车吊古台，畅饮黄金卮。疾风海上来，黄叶四散飞。鸿雁叫芦渚，螵蛸絓桑枝。感候意方戚，送远神乃驰。离隔勿复道，久要长若斯。
送黄赞礼往南闽监祭
作者：林鸿
朝代：明

汉家天子重明禋，奉礼传宣肃远臣。百粤山川通王气，二仪雷雨应阳春。朱弦玉管风回律，秬鬯包茆夜降神。此去建溪桃浪暖，中流遥见锦衣新。
逢牛尊师
作者：林鸿
朝代：明

道逢牛道士，把酒醉云房。龙问壶中诀，人传《肘后方》。久知凫是舄，更指石为羊。遣兴聊题翰，无言但括囊。秋星明剑气，夜月酿丹光。酣饮从倾倒，神游极混茫。别情波渺渺，归路树苍苍。又棹扁舟去，寻云到草堂。
道中偶咏
作者：林鸿
朝代：明

林馆夕暂休，星驾晓仍发。沉沉树若烟，浩浩溪如雪。白首倦长途，青山笑予拙。
邯郸行
作者：林鸿
朝代：明

玉貌邯郸女，少小来深宫。春芳羞百媚，秋水明芙蓉。君王一爱惜，白日生春风。春风不长好，妾颜岂长保。一作玉阶别，衷肠向谁道。忆昔少年梦，不向邯郸飞。今日还思君，时时望金扉。虽作泉下土，悽悽何所依。
酒醒
作者：林鸿
朝代：明

酒热中夜起，散发微风前。烦襟忽冲散，高咏苍凉天。湛池和露藉，虚庭留月眠。宁知明日事，聊复一欣然。
酬外兄林大见寄
作者：林鸿
朝代：明

衰孱谢时耀，索居久荒芜。顾兹升斗禄，遂与田园疏。文墨互纷糺，舍馆若僧居。斋中无馀物，草木盈前除。缅怀桑梓遥，况与亲爱迂。举头望飞云，清兴与之俱。飘飘西南风，翼彼五云书。岂惟比兼金，欲贶无琼琚。抚运感离间，衔哀念先庐。泉台未及封，旧业应翳如。失路已窘步，孤生叹多虞。仰惭南枝禽，俯愧同队鱼。沉忧发已种，抚事心已痡。裁诗重于邑，安得膏吾车。
酬张少府惠山僧茶
作者：林鸿
朝代：明

南风吹雪柳花飘，闺中佳人春梦饶。白发儒生未饱食，夜眠少困卧终朝。清河县官公事简，怜我迩来愈疏懒。手裹山僧石乳茶，题寄斋房豁书眼。高枕蓬头缄未开，毛骨飒飒秋风来。相如汉赋八千字，悬河暗诵声如雷。山童急走汲井花，铛里龙涎鸣远车。千日醉魂来断梦，五陵酒伴识还家。为君一啜感君意，凤髓龙脂世空美。碧碗沧洲片片云，金茎汉苑棱棱水。朝来散步凌仙山，恍如轻举碧萝间。九天若到须臾啜，何惜神君骑鹤还。
酬王一玄诸友过访
作者：林鸿
朝代：明

故人问病到山村，美酒香茶慰讨论。贾谊有才匡汉室，梁鸿无策谒侯门。江田未熟晴芜长，馆树新凉夕鸟喧。暂得相逢须尽兴，醉来分散已黄昏。
酬畅当寻嵩山麻道士
作者：林鸿
朝代：明

少室寻真羡独经，唯应大道本无形。龙飞水殿晴驱雨，鹤绕天坛夜礼星。望气远临关树紫，看山空对药炉青。那应一问烟霞思，愿得长游且驻龄。
采石矶
作者：林鸿
朝代：明

断矶漂渺驾危亭，栏槛孤高见杳冥。牛渚波涛通海白，溧阳烟树入淮青。骑鲸夜忆游仙月，泛鹢春浮奉使星。万古凭高一回首，玉壶清酒莫教醒。
重游宿云台忆肃上人
作者：林鸿
朝代：明

昔日谈经处，今来独上慵。古台黄叶积，斜磴紫苔封。片月疑禅观，孤云想化踪。夜灯无续火，秋院有鸣蛩。人倚题诗竹，谁栽出世松。夕阳无限思，几杵暮天钟。
野馆秋声
作者：林鸿
朝代：明

淅沥寒声处处疑，空庭寥阒月明时。萧萧卧听生秋思，草木凋零人未知。
金门待漏送别
作者：林鸿
朝代：明

迟迟晓箭促铜龙，紫陌鸡鸣夜欲终。傍院梧桐蟾影没，拂墙杨柳露华浓。暗闻玉佩千官集，仰觐天颜万国同。朝罢归来晴旭上，都门送别意匆匆。鸡人唱彻漏声残，紫禁齐联玉笋班。日射旌旗光晔晔，风摇环佩响珊珊。几经月落趍朝去，曾惹天香满袖还。今日京华送君别，蟾宫应待共跻攀。
金门待漏送别·其一
作者：林鸿
朝代：明

迟迟晓箭促铜龙，紫陌鸡鸣夜欲终。傍院梧桐蟾影没，拂墙杨柳露华浓。暗闻玉佩千官集，仰觐天颜万国同。朝罢归来晴旭上，都门送别意匆匆。
金门待漏送别·其二
作者：林鸿
朝代：明

鸡人唱彻漏声残，紫禁齐联玉笋班。日射旌旗光晔晔，风摇环佩响珊珊。几经月落趍朝去，曾惹天香满袖还。今日京华送君别，蟾宫应待共跻攀。
金鸡岩僧室
作者：林鸿
朝代：明

远公青莲宇，百尺构云阙。一径入松萝，山泉濯苔发。石房弹玉琴，清响在林樾。夜来沧海寒，梦绕波上月。微吟白云篇，高兴了未辍。未能悟声闻，安得离言说。
钓龙台
作者：林鸿
朝代：明

逐鹿屠龙事渺茫，空台依旧枕崇冈。衣冠神禹传苗裔，风壤宗周列职方。南粤云来螺浦白，东瓯天接虎门苍。登临送别兼怀古，不惜狂吟倒玉觞。
锦江春色
作者：林鸿
朝代：明

天际雪消春水来，融融春色锦江开。洪涛汹涌翻晴日，骇浪奔腾喷怒雷。三月鱼龙多变化，百年舟楫几倾催。谁知大禹当年力，惆怅临风酹一杯。
镡上送僧归衡山
作者：林鸿
朝代：明

上人孤閒似云鹤，十五出家住衡岳。说法能超最上禅，持心不受群疑縳。世上谁知来去踪，南窥太华北游嵩。衲经雁荡千峰雪，定入峨嵋半夜钟。于今戒臈青松古，犹泛慈航到东土。杨柳瓶中九曲云，笋皮笠上三山雨。昨夜归心绕楚天，西风杖锡又茫然。化龙潭畔清秋别，回雁峰头旧日禅。
门有车马客
作者：林鸿
朝代：明

门有车马客，徒侣何辉煌。银鞍耀白雪，宝剑明秋霜。借问客从来，谢官归故乡。且言昔别君，君年正春芳。闻言谒天子，声价霭玉堂。龙颜霁霄汉，虎变鏖文场。宁知一失意，白日沉夜光。秋鬓非旧丝，映帽多星霜。区区附骥尾，薄宦岁月长。解组且归去，投君叙温凉。嗟我闻客言，惭愧独彷徨。大鹏反铩羽，燕雀终翱翔。扼腕勿复道，长歌临碧湘。
闺女焚香
作者：林鸿
朝代：明

桂殿焚香酒半醒，露华如水扑银屏。含情欲诉心中事，羞见牵牛织女星。
闽关春晚图送司仓之京
作者：林鸿
朝代：明

江上离筵惜解携，闽关北上乱山迷。花深野戍嘶疲马，月隐关墙听曙鸡。剑佩朝天双阙迥，家林近日片云低。京华故旧如相问，白雁音书醉懒题。
阴崖雪霁
作者：林鸿
朝代：明

阴林雾气晓来分，峭壁寒光射岭云。一自投簪归去后，此身牢落与谁论。
陈八参军
作者：林鸿
朝代：明

露饮梅天雪霁时，不堪南望思凄其。五劳有病仍耽酒，七步何才敢咏诗。岐路分携愁落叶，家林欢会忆连枝。自惭放逐归来晚，那得鸣镳到凤池。
雪夜张尚书筹招饮以事不赴
作者：林鸿
朝代：明

南宫儤直雪晴时，冻雀无声隐竹埤。贳酒暂同寒夜饮，盍簪深负故人期。云垂绛阙知天近，月浸霜帘觉曙迟。除却安禅与招隐，此身此外欲何为。
雪蓬散人草书歌
作者：林鸿
朝代：明

雪蓬散人有妫裔，翰墨游心与神契。摹临秘帖追晋风，挥洒雄文明古制。荜门铁限人争求，荒郊瘗笔应成丘。妩媚云霞晴变态，倾斜风雨寒飕飕。伊予与君共乡县，结交自昔忘贫贱。衔杯拓落胆气豪，江楼野寺书题遍。借问君书初若何，君言妙悟应闻歌。谐音本自车振铎，涣汗有类风行波。乃知至理无不寓，要在高人会其趣。古来入室唯逸少，后者升堂有怀素。当代如君诚亦稀，莫叹蹉跎一布衣。有钱沽酒与君饮，醉卧目送孤鸿飞。
青玉案·钓台遇雪
作者：林鸿
朝代：明

桐江倚棹蒹葭瞑。怪倦枕朝寒劲。拂曙掀篷银万顷。犯星人去，清风名在，尚想羊裘冷。簪缨误我山林兴。幸唤醒、槐安尘梦境。烟浪迢迢归路永。汲江燃竹，买鱼沽酒，沈醉休教醒。
题中天楼观图
作者：林鸿
朝代：明

海上仙山接混茫，仙居远在白云乡。楼当太乙星辰近，树拂勾陈雨露香。绛节驭风来阿母，玉箫吹月醉周王。可怜八骏归来晚，萧飒蛾眉两鬓霜。
题任生水南山房
作者：林鸿
朝代：明

新安山水郡，昔贤笾豆乡。志士应昌运，幽人潜葆光。青冥南山远，绿缛春溪长。世外凿霞壁，云中开草堂。经锄有时閒，方舟复鸣榔。鸟度镜天净，人閒潭水凉。尚想鹿门隐，犹思愚谷藏。圭组苟无心，禽鱼亦相忘。伊予怀故林，碧萝盘石床。因君赋招隐，鼓枻歌沧浪。
题兰竹图
作者：林鸿
朝代：明

楚山湘水乱云遮，欲往题诗路更赊。昨夜灯前醉看画，雨枝风叶乱横斜。
题凭高送远图
作者：林鸿
朝代：明

高丘晴见海，送别一登临。落日扁舟去，秋风万里心。江枫寒堕叶，山店静闻砧。行矣无馀物，随君有鹤琴。
题吴江垂虹桥
作者：林鸿
朝代：明

云帆秋晚过垂虹，落日鲸波动远空。欲借仙家辽海鹤，月明吹笛水晶宫。
题周可仁沧洲趣
作者：林鸿
朝代：明

隐居鲛室近，日夕见沧洲。吟处月生海，坐来风满楼。忘机能狎鸟，适兴或垂钩。予亦乘流者，因之发棹讴。
题唐亨仲三友图
作者：林鸿
朝代：明

赋质异根本，秉心同岁寒。翛然山林资，陋彼桃李颜。雅操类三益，赏心齐二难。寄言端居者，冰雪宜相看。
题夕阳孤棹送郑二之交州
作者：林鸿
朝代：明

离亭夕景迟，游子去何之。白发孤舟别，沧溟万里期。乡心春鸟唤，旅泊夜星随。无限分携意，殷勤唱竹枝。
题宋故宫御屏芍药
作者：林鸿
朝代：明

雨晕霞绡粉绘香，品流应得亚花王。五侯池馆春如梦，无复䌓华似洛阳。
题宋故宫御屏芍药
作者：林鸿
朝代：明
体裁：七言绝句

雨晕霞绡粉绘香，品流应得亚花王。五侯池馆春如梦，无复繁华似洛阳。
题小景图
作者：林鸿
朝代：明

林木疏疏小径分，石泉岚气绝尘纷。抱琴野客归何处，间却松窗半榻云。
题幽兰图
作者：林鸿
朝代：明

兰叶微红玉露秋，碧山流水思悠悠。美人何处空摇佩，见画相思几度愁。
题异上人挂月轩
作者：林鸿
朝代：明

迢迢青莲宇，寂寂野僧定。片月挂虚空，群厓破阴暝。云窗晃玉毫，露幔捲金镜。色映天影寒，光凝古潭净。常闻止水观，可以喻禅性。夜久悟音闻，空山响烟磬。
题张少府梦泽高秋图
作者：林鸿
朝代：明

梦游秋水碧，醉眺晚山閒。短棹发吟思，酣歌放狂澜。浮云秋际来，蔼然芳树间。青苍太古意，天地同瀰漫。荆门正西上，树古生早寒。汉水日东逝，冶游多苦颜。雁思落芳渚，渔情寄清湾。愿期同心人，结屋江上山。
题徐濆湘潭离思图
作者：林鸿
朝代：明

荆南不堪别，孤棹向何处。人分鸿雁秋，树带潇湘雨。离思亘重襟，登高但凝伫。
题方壶墨竹
作者：林鸿
朝代：明

明月高悬白玉盘，仙人居处近虚寒。一枝凤尾金风里，清露时时滴石坛。
题朱舍人为史太守写梧竹
作者：林鸿
朝代：明

舍人退食写閒情，公子开椷玉雪清。曾向凤池同夜直，掖垣梧竹总秋声。
题李白问月图
作者：林鸿
朝代：明

玉杯问月乾坤窄，綵句吟秋鬼魅愁。千古神游何处在，若非蓬岛即瀛洲。
题桃花马
作者：林鸿
朝代：明

玉墀迥立如龙游，金鞍照耀云锦浮。灞桥浴水落花雨，沙苑追风苜蓿秋。圉人尽皆轻騄駬，将军不复事骅骝。请看千里喷汗血，蹴踏风云不肯收。
题梧竹
作者：林鸿
朝代：明

忆昔空斋独寝幽，隔窗风雨忽飕飕。画中却忆山中夜，不得吟秋便见秋。
题江上琴兴
作者：林鸿
朝代：明

太朴本无事，大听元希声。何如伯牙子，尚怀山水情。我有太古调，欲托丝桐鸣。人间正寂寞，毋使蛟龙惊。
题海上天竺寺
作者：林鸿
朝代：明

登舻浮海邑，陟峤访禅天。经室行山鸟，香厨逗涧泉。尘踪孤岛外，夜梵一灯前。幸沐无生话，秋襟自飒然。
题淮甸归耕图
作者：林鸿
朝代：明

回首吴天海峤迂，綵舟斜日过姑苏。剑歌聊复传鹦鹉，座客谁为唱鹧鸪。锦树连云侵甸麦，素潮涌月动樯乌。固陵春色还应好，闻道田园总未芜。
题游鱼图
作者：林鸿
朝代：明

深水荻芽短，浅水荇叶稠。逐队聚还散，戏波沉复浮。东邻已结网，西家潜下钩。江湖可相忘，予心何所求。
题潇湘烟雨图
作者：林鸿
朝代：明

淋漓元气楚天秋，湘浦琅玕翠欲流。粉节娟娟含雨长，烟梢隐隐拂云稠。醉中卧听寒声远，吟里看连暮色浮。玉辇不知何处去，苍梧渺渺使人愁。
题瀛洲云诗卷
作者：林鸿
朝代：明

徒知夸父渴，不竭海中水。纵使愚公在，莫平海外山。山平海竭目不见，层阴万里何漫漫。昨夜长风天际来，八表涤荡阳春回。凭高纵目始快意，万物于我何有哉。三山照耀冰壶开，旭日正射金银台。长云飘空弱水黑，瀛洲特耸青螺色。鸾笙凤管鸣九霄，仙人笑待桃花陌。羡君轻举不可攀，但卧白石青萝间。相思不惜写心素，早寄云边孤鹤还。
题牧牛图
作者：林鸿
朝代：明

绿草萋萋黄犊肥，半蓑残雨卧东陂。烟深野水行人绝，家在寒林月上迟。
题白莲
作者：林鸿
朝代：明

淡月瑶池夜，微风泰华阴。翠翻擎雨盖，玉冷坠波簪。神妃游洛水，照影弄晴晖。明月沉珠佩，香风动羽衣。
题白莲·其一
作者：林鸿
朝代：明

淡月瑶池夜，微风泰华阴。翠翻擎雨盖，玉冷坠波簪。
题白莲·其二
作者：林鸿
朝代：明

神妃游洛水，照影弄晴晖。明月沉珠佩，香风动羽衣。
题碧萝山房
作者：林鸿
朝代：明

一入烟萝去，终年独考槃。竹泉宜夜听，松月耐秋看。桂酒邀佳客，荷衣护早寒。向予相顾笑，持赠碧琅玕。
题福山寺陈铉读书堂
作者：林鸿
朝代：明

穷经不出户，一室古珠宫。灯影秋云里，书声晚磬中。开窗明竹雪，散帙落松风。料得无人到，焚香对远公。
题秋江渔钓图
作者：林鸿
朝代：明

移舟向潭石，投钓临寒流。馀怀本澹荡，况此沧江秋。白日既濯濯，清飙何浏浏。适意非在鱼，所希与神游。悠哉共恬淡，惟应沙际鸥。
题竹
作者：林鸿
朝代：明

醉墨淋漓湿未乾，拂云双玉倚秋看。别来嶰谷空林月，几度凄凉篴里寒。南山野老种琅玕，锦箨初翻烟雨寒。尽是伶伦裁凤管，芸窗留得一枝看。
题竹·其一
作者：林鸿
朝代：明

醉墨淋漓湿未乾，拂云双玉倚秋看。别来嶰谷空林月，几度凄凉篴里寒。
题竹·其二
作者：林鸿
朝代：明

南山野老种琅玕，锦箨初翻烟雨寒。尽是伶伦裁凤管，芸窗留得一枝看。
题罔极堂卷
作者：林鸿
朝代：明

孰谓江海广，江海亦有湄。繄我父母恩，浩荡斯无涯。依依念终养，惕惕常如饥。鞠育信劳悴，欲报将何为。仰睇孤鸿翔，俯悼寒蛩悲。岂无舟与车，徬徨将何依。高堂俨陟降，忾然方在兹。感彼树上乌，朝出暮乃归。微物具至情，未遂反哺私。我何抱深痛，拊膺泪如丝。哀哀九泉下，永以长酸嘶。
题草泽遗书
作者：林鸿
朝代：明

买斧入城市，伐木归中林。中林多樛木，实劳匠者心。林深阒无人，清风闻啸音。云涛既浩荡，龙虎亦悲吟。筋力既不惜，但恐白日沉。愿言秘大朴，俯首从哇淫。
题郑昭甫写张骞乘槎图
作者：林鸿
朝代：明

滚滚黄河天上来，茂陵底事望蓬莱。早知博望乘槎便，虚筑通天百尺台。
题醉道士
作者：林鸿
朝代：明

黄冠何羽人，恍是全椒客。一壶常兀兀，以饮混其迹。归来秋山空，卧向松下石。谁知郡斋人，含情正相忆。
题龙川书隐
作者：林鸿
朝代：明

世业本淮甸，幽居枕龙川。冥心谢圭组，秉志师圣贤。耕凿有馀閒，轩窗富芸编。夜雨杂春诵，薰风清夏弦。汤汤伊洛流，澹澹洙泗渊。会趣洞精要，探赜穷幽玄。求志业已崇，行义理则然。希君保贞素，逍遥以永年。
饮酒
作者：林鸿
朝代：明

儒生好奇古，出口谈唐虞。倘生羲皇前，所谈乃何如。古人既已死，古道存遗书。一语不能践，万卷徒空虚。我愿但饮酒，不复知其馀。君看醉乡人，乃在天地初。
饮马长城窟
作者：林鸿
朝代：明

嬴秦乱天纪，紫塞徒经营。千秋扶苏血，脉脉流泉声。吾闻渥洼龙，中天应房星。所以千里驹，翩然来汉庭。
首春同周大登冲天台有怀王六彻郑二宣黄一玄林六敏
作者：林鸿
朝代：明

云物苍凉拂曙开，望春吟倚最高台。烟和绿野宜歌鸟，雪彻青林尚吐梅。酒伴分携龙剑去，山人招隐鹤书来。升沈荣辱何须问，且纵芳樽坐石苔。
首春游道山有述
作者：林鸿
朝代：明

易象忻逢泰，王春正建寅。梅寒将腊去，椒暖荐时新。地敛收藏义，天开发育仁。百生逢鼓舞，万类荷陶钧。晓沐初弹帻，春衣始振尘。登山游宝所，掷地礼金身。谷响歌林鸟，川游在藻鳞。青舒门柳眼，红破苑桃唇。坐啸风生籁，行休草荐裀。浊醪嗟中圣，清茗爱怡神。缨冕休劳梦，云山愿卜邻。慧灯如可续，永矣照迷津。
驱车篇送张志道奉亲柩归清潭
作者：林鸿
朝代：明

驱车出东门，我车已载脂。况此苦寒月，歌此陟岵悲。夙驾指晨星，日入不遑栖。道路岂不遥，筋力亦云疲。飞鸟为我吟，孤禽为我啼。浮云结为旆，回风亦凄其。引领望故山，丘垒何累累。感彼首丘志，怀哉蓼莪诗。
高逸人见过园亭分得何字
作者：林鸿
朝代：明

园亭鸟散掩垂萝，上客连镳晚见过。缨冕已捐身外事，玉壶且向醉中歌。鹰风入树凋秋叶，蚌月流云度晓河。今夕相逢须尽醉，明朝分手奈君何。
龙山亭
作者：林鸿
朝代：明

新亭依绝壁，隐隐见游尘。讵识鸣琴吏，能邀落帽宾。衔杯山翠晚，散帙鸟声春。自愧非王翰，何由遂卜邻。
拟曹植赠白马王彪
作者：林龙起
朝代：明

原野何萧条，极目长太息。关河阻且长，惨澹皆秋色。绿树鸣珍禽，双栖戢其翼。奇峰次第收，斜日已西匿。怀思欲断肠，宁第废寝食。明月照予衿，临风频相忆。相忆无尽期，顾影颇自疑。大业既未遂，安乐在何时。□□应有志，日暮不怨迟。地远心则迩，阻隔何须悲。关河□色壮，因风怀所私。立功与立德，宁效皋与夔。皋夔亦有功，驰驱皇路中。烟尘萦马首，役夫如飞鸿。并辔犹较可，独行与谁同。挥手自兹去，颜色何日逢。回首望京阙，山川当面笼。山容翠似霞，江流乱如沙。与王分手后，异域而归家。甘苦向谁说，怀思棼若麻。关山自寥寂，对境常咨嗟。咨嗟欲何入，含恨且开车。行旌逝安指，潇湘为旧庐。中道各异向，触物寔悼余。譬彼同飞鸟，因鸮各一隅。虽有相见日，念此欲捐躯。悬悬望云梦，引颈以踌躇。踌躇亦何意，念王不能置。寒蝉鸣高枝，哀声薄床第。搴帷见明月，怛忉岂能睡。飞萤入苑中，念之心为悸。玉树本同根，奈何各异地。鬼蜮诗人讥，在余焉由□。避之未易言，七月始还辕。秋风满洛水，白露湿高原。百年无多日，倏忽如云奔。玉体王自爱，其他可勿论。北望时翘首，何时收泪痕。
拟曹植赠白马王彪·其一
作者：林龙起
朝代：明

原野何萧条，极目长太息。关河阻且长，惨澹皆秋色。绿树鸣珍禽，双栖戢其翼。奇峰次第收，斜日已西匿。怀思欲断肠，宁第废寝食。明月照予衿，临风频相忆。相忆无尽期，顾影颇自疑。大业既未遂，安乐在何时。□□应有志，日暮不怨迟。地远心则迩，阻隔何须悲。
拟曹植赠白马王彪·其三
作者：林龙起
朝代：明

飞萤入苑中，念之心为悸。玉树本同根，奈何各异地。鬼蜮诗人讥，在余焉由□。避之未易言，七月始还辕。秋风满洛水，白露湿高原。百年无多日，倏忽如云奔。玉体王自爱，其他可勿论。北望时翘首，何时收泪痕。
拟曹植赠白马王彪·其二
作者：林龙起
朝代：明

关河□色壮，因风怀所私。立功与立德，宁效皋与夔。皋夔亦有功，驰驱皇路中。烟尘萦马首，役夫如飞鸿。并辔犹较可，独行与谁同。挥手自兹去，颜色何日逢。回首望京阙，山川当面笼。山容翠似霞，江流乱如沙。与王分手后，异域而归家。甘苦向谁说，怀思棼若麻。关山自寥寂，对境常咨嗟。咨嗟欲何入，含恨且开车。行旌逝安指，潇湘为旧庐。中道各异向，触物寔悼余。譬彼同飞鸟，因鸮各一隅。虽有相见日，念此欲捐躯。悬悬望云梦，引颈以踌躇。踌躇亦何意，念王不能置。寒蝉鸣高枝，哀声薄床第。搴帷见明月，怛忉岂能睡。
题张题张果老骑驴图
作者：果庵
朝代：明

举世多少人，无如这老汉。不是倒骑驴，凡事回头看。
王十岳金平渊山寮避暑
作者：果斌
朝代：明

小隐空山绝四邻，野云孤鹤自相亲。谁知一径深如许，犹有敲门看竹人。
再游金陵寺
作者：柏坚
朝代：明

久忆金陵寺，重来纪胜游。花开今夜月，叶落去年秋。白社三生梦，青山六代愁。醉归应待晚，钟磬隔林邱。
关帝庙联
作者：某知县
朝代：明
体裁：联

兄玄德，弟翼德，水擒庞德；生蒲州，会涿州，坐镇荆州。
题清凉寺扫叶上人壁
作者：查士标
朝代：明
体裁：七言绝句

拈花久碍人天眼，扫叶犹留解脱心。何似吴华并无叶，千山明月一空林。
题画
作者：查士标
朝代：明
体裁：七言绝句

万叠青山有一村，鹤跰鹿迹满柴门。莫放书生出山去，世人还解识桃源。
浪淘沙
作者：查应光
朝代：明

白发乱侵头，懒上高楼，朦胧新月曲如钩。槛外苹风惊乍起，暑气潜收。宿雨涨回流，喜泛轻鸥，蓼花一望满汀洲。正好开襟延赏处，无限新秋。
浪淘沙
作者：查应光
朝代：明
体裁：词

白发乱侵头，懒上高楼，朦胧新月曲如钩。槛外蘋风惊乍起，暑气潜收。宿雨涨回流，喜泛轻鸥，蓼花一望满汀洲。正好开襟延赏处，无限新秋。
澹碧轩
作者：查应光
朝代：明
体裁：五言绝句

门开日影来，一片苍苔色。花气引游人，山风吹未息。
季秋望后一日同僚友登岱
作者：查焕
朝代：明

泰岱高临万里看，三齐秋色更漫漫。振衣龙峪青云湿，倚剑天门白日寒。东带黄河连海岸，北来紫气绕长安。自怜突兀平生志，恍惚乘风跨彩鸾。
登岱
作者：查秉彝
朝代：明

岩岩高插紫冥开，青帝星辰入望回。芳躅独标宣圣楔，瑶函空秘汉封台。天连北极千山拱，云拥黄河一线来。最是生平葵藿志，夜深日观倚徘徊。
赠悟斋吴谏议奉使琉球
作者：查秉彝
朝代：明
体裁：五言排律

玉册传殊域，天朝简近臣。汉官陈法从，周礼贵王人。横海楼船使，明河博望津。长空浮远树，叠浪净高旻。驰传祥飙护，扬旌水怪驯。彭湖晴似练，天界雪如银。雨过龙宫晓，云开贝阙真。千年存故国，八叶沛恩纶。异俗敷文教，通儒羡席珍。一新唐号令，不数汉和亲。磊落凌霄气，昂藏报主身。鸣珂期不远，民瘼陛前陈。
秋暮登岱
作者：查约
朝代：明

龙峪危峰逼，天门古殿开。月华秋气爽，日观海潮回。地向皇都迥，山迎曲阜来。登临何限意，极目凤凰台。
赞王小十孝子
作者：查继尹
朝代：明
体裁：五言绝句

百行孝为先，王公天性全。剖肝愈母疾，万古与乡传。
临江仙
作者：查维宏
朝代：明

庭院深深愁几许，落花妒杀东风。天涯人远思无穷。绿窗梦觉，扶起玉钗松。漫忆当年行乐处，而今酒懒诗慵。卷帘悄步曲廊东，恼人燕子，双舞夕阳中。
游鲁班门
作者：柯乔
朝代：明
体裁：古风

太行嵯峨峰万叠，雄盘天下称独绝。山凹翠壁峭如门，共说鲁人班刻业。班生技巧殊绝人，此门岂是班生设。雷斧劈破龙江云，万古生灵免鱼鳖。锦屏十里障金隅，徒此寸兵操尺铁。微名何据浪传今，无乃世俗相沿说。我来一见心颇奇，活蛇斫断犹奔掣。虎头怒目距相持，旷野元黄战龙血。金绳万丈忽纽解，乾上九爻变坤画。云旗交闪楚汉峰，彷佛鸿沟明界越。我欲攀缘不惮远，况有仙人杖九节。乘鸾驾凤鞭八龙，飘飘藉此通阊阖。为问有生皆同胞，何事颠连诉悲切。东南逋负西北疲，刑罟法网纷碎结。欲令天下成虞唐，首去四凶登隽杰。修容陈辞启重华，白日翻令浮云隔。蚩尤当户分不开，振衣千仞歌明月。吾今乘槎去何之，且向髯公受宝诀。寸丝谁能缉衮裳，鍊石何人成五色。吾才既薄生且晚，作歌试补班门缺。
游黄华·其一
作者：柯乔
朝代：明
体裁：五言律诗

欲讯前冈路，争云鸟道微。春如今日至，兴欲乱霞飞。花缀林欹帽，藤钩石刺衣。奇峰游未足，月傍马蹄归。
游黄华·其三
作者：柯乔
朝代：明
体裁：五言律诗

野寺何年辟，巉岩出树梢。屏开千里障，天决九江涛。姓字镌青壁，烟霞染翠袍。仙翁如有约，挥手白云遥。
游黄华·其二
作者：柯乔
朝代：明
体裁：五言律诗

石嵌岩前路，晴怜雪后天。看花迷谷口，酌水问仙源。避世怀云侣，携家种石田。浮生空汨没，何日脱牵缠。
自题晴竹
作者：柯九思
朝代：明

岁寒有贞姿，孤竹劲而直。虚心足以容，坚节不挠物。可比君子人，穷年交不易。晔晔桃李花，旦暮改颜色。
秋夜次陈次卯韵
作者：柯元楫
朝代：明

露重花梢滴有声，閒庭人静听残更。相思最怕楼头月，照入空床梦不成。
赠贾司教先生·其一
作者：柯岳
朝代：明
体裁：六言诗

春风桃李绛帐，朝日苜蓿空盘。王公不志温饱，郑老岂为饥寒。
登黄鹤楼
作者：柯拱北
朝代：明
体裁：七言律诗

黄鹤仙人天上游，几时为创此高楼？檐牙高啄吞江汉，栋宇翚飞接斗牛。江汉两流相荡漾，乾坤万古自沉浮。笛声何处寻仙侣，缥缈白云天际头。
九日次黄学士韵
作者：柯暹
朝代：明
体裁：五言律诗

客途逢九日，景物为谁赊。此地已无酒，故园空有花。翠微亭下路，采石驿边槎。未卜重过日，临风独叹嗟。
三月晦日作
作者：柯潜
朝代：明

斗室翛翛半掩扉，一春多病赏心违。东风不忍轻相别，吹送杨花满院飞。
乌石松涛为陈廷威作
作者：柯潜
朝代：明

乌石山高不可跻，梵王楼阁苍云迷。长松落落数千尺，短松亦与悬崖齐。山中一夜西风作，怒卷涛声泻秋壑。梦回误听蛰龙飞，便欲乘之上寥廓。
五月二十日奉东宫令旨代咏石榴
作者：柯潜
朝代：明

一夜西风破锦囊，丹砂为颗玉为浆。文禽知是天家物，独立枝头不敢尝。
仙溪龙华寺
作者：柯潜
朝代：明

宝幢山下烟霞古，老树如龙欲飞舞。花气薰成五色云，泉声散作千林雨。我爱溪山事事幽，锦袍醉踏东风游。题诗净扫岩头石，把酒还登竹外楼。空门自与人间别，夜榻焚香卧清绝。明朝长啸拂衣归，閒却溪风与山月。
休庵为大司马王公题
作者：柯潜
朝代：明

山斗名高玉雪标，病来渐觉宦情消。更呼童子囊书去，不赴邻家折简招。载酒有时过竹院，看山常日渡溪桥。笑他华发龙钟者，犹踏青霜候早朝。
伯牙抚琴图
作者：柯潜
朝代：明

君不见雍门周，苦调能使田文忧。又不见商陵牧，别鹤凄凉不成曲。伯牙之琴出成连，古意妙契羲皇前。山中净扫苍苔石，坐倚松风调素弦。大弦声迟小弦急，虬龙起舞鹓鸾集。长河澒洞泻出悬崖颠，高山万丈峨峨倚天立。舜文不作识者稀，赏音惟有钟子期。一曲未终白日暮，适意忘形归去迟。我思古人不易得，耻共今人听筝笛。囊中亦有伯牙琴，不遇知音空太息。
六月望日
作者：柯潜
朝代：明

圣主龙飞四海安，儒臣济济侍金銮。内园新荐瑶池果，中使传分翰苑官。晓露凝腮香汗湿，春冰敲齿玉浆寒。荷恩共许摅忠荩，免与傍人说素餐。
分得玉堂讲学题送张廷玺员外赴南京刑部
作者：柯潜
朝代：明

虎殿东头凤阁前，深沈玉署拥群仙。藜光夜照图书府，花气晴熏翰墨筵。应制裁成诗百首，赏心又作赋千篇。储才君已成梁栋，愧我疏慵度岁年。
吟室盆荷
作者：柯潜
朝代：明

瓦缸满注春泉碧，谷雨晴时分藕植。地切云霄雨露多，抽叶如盘高数尺。薰风初试花两三，叶底参差红未酣。盛夏繁开十馀朵，越罗蜀锦光相涵。碧窗沈沈捲帘幕，红尘不到炎熇薄。逼人幽韵天上来，绝品浓香月中落。最后一花开更奇，玉碗寒冰净洗脂。世上凡情爱桃李，花中君子谁能知。商飙且莫吹成菂，留取仙葩伴閒寂。何当唤起濂溪翁，共挹清芬谈太极。
和周次玉除夕
作者：柯潜
朝代：明

鸭炉香烬酒微消，笑引诗魔伴寂寥。漏滴寒声催五夜，天回和气入三朝。玉堂冷署閒烹雪，水部高才醉颂椒。明发趋朝陪御宴，同歌湛露听云韶。
喜弟邦纪至京
作者：柯潜
朝代：明

杳杳关河万里途，远来深慰旅怀孤。入门笑道亲无恙，搔首翻惊岁欲徂。风飏灯花吟对酒，窗寒雪影坐围炉。爱渠意气犹如昨，欲从鹓鸾集帝梧。
四时叹学歌 其一 春
作者：柯潜
朝代：明

春日晴，桃花艳冶照人明。和风催笔思，巧鸟助文情。书吾为汝受尽艰辛，吾为汝费尽精神。何时足吾意，却使我、壮大家声。
四时叹学歌 其三 秋
作者：柯潜
朝代：明

秋日中，桂蕊妖娇吐月宫。嫦娥扫云路，才子逞英雄。书吾为汝坐尽短檠，吾为汝闻尽漏钟。何时得吾愿，却使我、附凤攀龙。
四时叹学歌 其二 夏
作者：柯潜
朝代：明

夏日长，荷盘叠翠结清香。薰风来卧榻，好雨洗炎凉。书吾为汝历尽棘场，吾为汝用尽思量。何时得吾志，却使我、远大文章。
四时叹学歌 其四 冬
作者：柯潜
朝代：明

冬日寒，柯山不改旧时颜。雪拥山头白，烟笼海上滩。书吾为汝挑尽灯残，吾为汝减尽三餐。何时了吾债，却使我、心事偷閒。
四时叹学歌·春
作者：柯潜
朝代：明

春日晴，桃花艳冶照人明。和风催笔思，巧鸟助文情。书吾为汝受尽艰辛，吾为汝费尽精神。何时足吾意，却使我、壮大家声。夏日长，荷盘叠翠结清香。薰风来卧榻，好雨洗炎凉。书吾为汝历尽棘场，吾为汝用尽思量。何时得吾志，却使我、远大文章。秋日中，桂蕊妖娇吐月宫。嫦娥扫云路，才子逞英雄。书吾为汝坐尽短檠，吾为汝闻尽漏钟。何时得吾愿，却使我、附凤攀龙。冬日寒，柯山不改旧时颜。雪拥山头白，烟笼海上滩。书吾为汝挑尽灯残，吾为汝减尽三餐。何时了吾债，却使我、心事偷閒。
城山·其一
作者：柯潜
朝代：明
体裁：七言绝句

大山巍巍插天起，小山参差如聚米。长风吹我上高峰，一眺乾坤三万里。
城山·其三
作者：柯潜
朝代：明
体裁：七言绝句

松窗坐久转清悄，诗思撩人不知晓。我欲此地卜幽栖，须待他年济时了。
城山·其二
作者：柯潜
朝代：明
体裁：七言绝句

禅房花木深复深，危檐滴露生春阴。白云满地石台古，老鹤一声山月沉。
城山·其五
作者：柯潜
朝代：明
体裁：七言绝句

万顷桑麻连沃壤，数行凫雁下平洲。苍茫远景看都遍，又向松阴漱碧流。
城山·其四
作者：柯潜
朝代：明
体裁：七言绝句

十五年前此地游，重来正值一天秋。好山横碧水穷处，落日留红天际头。
城西宴集分韵得菊字
作者：柯潜
朝代：明

委巷寡尘鞅，端居念幽独。幸此儒林英，回车访茅屋。真意各忘形，为我留信宿。鸡黍亦相欢，何须厌粱肉。晚秋天宇澄，露下气已肃。携手步空庭，悠然见佳菊。岂谓淡无姿，幽贞谐所欲。展席面芳丛，开樽荐醽醁。醉来发长吟，聊以写心曲。渊明千载人，相期继遐躅。
夏日游西湖
作者：柯潜
朝代：明

天风两袖下蓬瀛，十里湖光照眼明。行尽荷花香满舄，坐依苔石翠沾缨。白云飞去不留迹，黄鸟啼来如有情。野老亦能知爱客，短筇扶过石桥迎。
夜梦家中盆梅盛开
作者：柯潜
朝代：明

盆石蟠梅旧日栽，一枝髣髴梦中开。觉来迷却江南路，独带寒香两袖回。
客中九日
作者：柯潜
朝代：明

小斋无地种黄花，酒熟邻缸不我赊。惆怅无情秋已老，夕阳高树噪寒鸦。
对盆荷怀王廷贵学士
作者：柯潜
朝代：明

故人别我去，空斋久悬榻。何为穹镶间，人生少欢合。见此盆中花，问之不能答。延首望层空，长风起萧飒。何日能重来，金门同献纳。
对雪作
作者：柯潜
朝代：明

去年腊月江南村，梅花如雪飞纷纷。今年饱看京城雪，色比梅花更清绝。繁弦急管是谁家，流苏帐暖倾流霞。何如金马门中客，瓦鼎敲冰閒煮茶。玉楼棱层银海动，自笑书生能忍冻。漏声催就碧窗眠，一夜寒光照清梦。
寿萱堂为城东顾彦真知事题
作者：柯潜
朝代：明

庭前不肯种凡草，种得萱花长自好。欲教慈母百忧忘，期与萱花同不老。画堂沈沈春昼长，母有欢颜花有香。山中风味亦不恶，频羞鱼笋侑霞觞。今年暂与萱花别，起应天书向金阙。得官便尔买舟归，为念倚门鬓如雪。鬓虽如雪未足惊，喜见儿归衣锦荣。从今百岁永相保，日日花前笑语声。呜呼人生老大儿可托，不种萱花心亦乐。
山水图为兵部郎中王恕题
作者：柯潜
朝代：明

玉堂清署春风前，焚香看画皆神仙。画中风物得真意，峰峦隐约披云烟。大山如龙欲飞去，小山盘盘如虎踞。奔流一道破山来，散作涛声满江树。远村微茫三两家，古渡无人横断槎。近村茆屋荫榆柳，门前沃土饶桑麻。别有高亭向洲渚，斜日满帘水禽语。沧波浩浩欲吞天，蜃气昏昏欲成雨。初疑匡庐山下落星湾，又似洞庭湖上之君山。琼宫贝阙倚霄汉，无乃蓬莱方丈非人间。我生惯识山中乐，随意云楼与山阁。故乡一别今十年，石洞梅花几开落。临图忽忆旧游踪，便欲沿溪上丘壑。此身留滞未应归，回首江天云漠漠。
挽吴时耕
作者：柯潜
朝代：明

可恨人生无百年，儒英凋谢更堪怜。花间久撤谈经席，湖上空馀载鹤船。琴为无人囊欲蠹，诗因有子稿还传。相知最是篱东菊，愁绝西风暮雨天。
挽太仆少卿金辅伯
作者：柯潜
朝代：明

我忆金先辈，翛然梧竹姿。青年曾染翰，白发尚工诗。人共江山老，风连草树悲。凄凉三径里，孤负菊花期。
挽括苍周德儒处士
作者：柯潜
朝代：明

休休林下客，心事付沙鸥。有子死应足，无官生不忧。影寒萝径月，香冷菊花秋。悽绝怀人处，斜阳独倚楼。
挽漳浦陈松庵处士
作者：柯潜
朝代：明

闻说松庵处士贤，岩扉随分老风烟。青山对户自千载，白发催人无百年。蝴蝶梦中寻傲吏，蕊珠香里觅飞仙。吟魂不逐西风散，常在梅梢落月边。
挽灵济宫邵以正真人
作者：柯潜
朝代：明

虎殿当头儤直回，寻真穿破白云堆。只传子晋朝天去，不见苏耽跨鹤来。点易窗前空皓月，步虚坛上半苍苔。鬼神长护青龙剑，时有光芒映上台。
挽赠安人刘节妇
作者：柯潜
朝代：明

刘家贞妇翁家女，德耀共姜乃其侣。夫在黄泉子在怀，自掩霜帏泪如雨。酸在眉兮痛在肝，寂寞孤灯照影寒。幽花不识春风面，劲草何愁夕露漙。于今埋玉苍山侧，风雨年年土花碧。芳魂已逐尘散亡，苦节尤为人叹息。人生何用计脩促，但得留名死亦足。承家况有子读书，高步云霄簉鸾鹄。昨日焚黄丘陇前，日月垂光耀九泉。呜呼守节从来庆多有，失节事人天所丑。
挽黄惟器
作者：柯潜
朝代：明

深筑溪堂赋考槃，轻蓑小艇事纶竿。胸无俗气吟诗好，家有清风遗子安。巢凤竹枯秋月冷，卧龙人去暮云寒。悠悠往事凭谁问，抱得瑶琴不忍弹。
携琴步月
作者：柯潜
朝代：明

白发山翁住翠微，萝云长与护柴扉。抱琴无处寻知己，自向溪头步月归。
无题和义山
作者：柯潜
朝代：明

翠袖湘裾立晓风，绛纱窗外画阑东。伤心玉笛声初断，回首瑶台信未通。满地淡烟芳草碧，一帘残雨落花红。年来但守芳心在，两鬓从教似短蓬。人在蓬莱欲见难，重门花落又春残。惊回远梦莺犹语，题就长缄砚已乾。云母屏前香缕细，水晶帘外雨声寒。箧中旧制双纨扇，愁拂尘埃强自看。
无题和义山·其一
作者：柯潜
朝代：明

翠袖湘裾立晓风，绛纱窗外画阑东。伤心玉笛声初断，回首瑶台信未通。满地淡烟芳草碧，一帘残雨落花红。年来但守芳心在，两鬓从教似短蓬。
无题和义山·其二
作者：柯潜
朝代：明

人在蓬莱欲见难，重门花落又春残。惊回远梦莺犹语，题就长缄砚已乾。云母屏前香缕细，水晶帘外雨声寒。箧中旧制双纨扇，愁拂尘埃强自看。
早朝雪中作东会川廷贵二内翰
作者：柯潜
朝代：明

谁将豪句破天悭，银色平铺仗外山。阁道夐连瑶岛上，羽林尽列蕊官间。光添宝殿金莲炬，寒映龙墀玉笋班。朝罢千官珂佩散，宫壶遍赐近臣还。
春夜饯别则源兄还柯山
作者：柯潜
朝代：明

客中喜见故乡人，况是吾宗骨肉亲。听雨偶同孤馆夜，看花犹忆八壶春。清樽绿酒须沈醉，瓦瓮黄齑莫厌贫。明发又看千里别，凄凄草色暗归津。
月林清影
作者：柯潜
朝代：明

灏气涵蚤秋，月轮出东岭。林下悄无人，行吟弄清影。
梅茶山雀
作者：柯潜
朝代：明

绛葩玉蕊一般奇，共斗浓芳雪霁时。群雀惊寒栖不定，振翰欲上万年枝。
棠梨白头
作者：柯潜
朝代：明

开到棠梨春事休，红情绿意总堪愁。双禽无计留春住，恨倚东风雪满头。
次韵寄绿野朱廷聘
作者：柯潜
朝代：明

朝天常听晓钟馀，退直归来晚漏初。愧我无才称近侍，怜君有道只閒居。山环绿野飞空翠，月满瀛洲照碧虚。两地相思不相见，几回翻烂寄来书。
次韵寄题士华兄别墅
作者：柯潜
朝代：明

山下村庄十亩馀，萧萧生计破荒初。香蒲细柳和云种，小屋低墙傍水居。春暖行穿花径杳，晚凉吟倚竹窗虚。陶然一笑新联就，起向芭蕉叶上书。
水亭听雨为刘贡士题
作者：柯潜
朝代：明

踏遍春山酒未醒，晚凉还上水边亭。小童莫唤登舟去，溪雨来时正好听。
涵江书院为陈暄太守作
作者：柯潜
朝代：明

韶阳太守赋归与，重理江头宅一区。门外不教来俗客，座间只许著鸿儒。芸香落蠹书千卷，烟翠侵窗柳数株。想见晚凉佔毕暇，行看流水浴飞凫。
清风动竹
作者：柯潜
朝代：明

适意步回廊，长吟看修竹。商飙何处来，吹堕半窗绿。
游囊山寺
作者：柯潜
朝代：明

下马松关外，行行过虎溪。钟鸣知寺近，云瞑觉天低。断涧流泉涩，平冈古木齐。何时谢尘鞅，此地卜幽栖。
游囊山寺
作者：柯潜
朝代：明

借榻云深处，风窗夜不扃。兴来吟弄月，睡起坐听经。鹤舞松阴碎，龙归雨气腥。明朝赋归去，山色为谁青。
游梁溪
作者：柯潜
朝代：明

何以消烦暑，临流坐石台。尘教风扫去，杯付水传来。一鸟鸣芳树，群鱼戏碧苔。澄怀浩无际，欲去又迟回。
游灵云寺
作者：柯潜
朝代：明

朝回天尚早，骑马到岩扉。涧水流花去，山云载鹤归。和羹芹菜嫩，荐酒蕨芽肥。适意坐来久，空岚吹满衣。
游瓮山圆静室
作者：柯潜
朝代：明

寻常只说西湖胜，今日才知有瓮山。曲槛飞花香冉冉，小桥流水碧湾湾。树经千岁不曾老，云在孤峰长自閒。痛饮一樽偿绝景，醉时骑马月中还。
灯夕宴同年陆孟昭秋官宅二首
作者：柯潜
朝代：明

高怀最有陆秋官，留客看灯到夜阑。渐觉酒边春意暖，不知檐外月光寒。金莲红映流苏幕，玉脍香生玛瑙盘。兄弟从来皆四海，笑谈须尽一时欢。赐閒共荷圣恩隆，来醉仙郎画馆中。白雪阳春非越调，黄柑锦荔有吴风。帽檐斜插金花重，鳌背高张火树红。人语阑珊箫管歇，玉绳低挂凤楼东。
灯夕宴同年陆孟昭秋官宅二首·其一
作者：柯潜
朝代：明

高怀最有陆秋官，留客看灯到夜阑。渐觉酒边春意暖，不知檐外月光寒。金莲红映流苏幕，玉脍香生玛瑙盘。兄弟从来皆四海，笑谈须尽一时欢。
灯夕宴同年陆孟昭秋官宅二首其二
作者：柯潜
朝代：明
体裁：七言律诗

赐閒共荷圣恩隆，来醉仙郎画馆中。白雪阳春非越调，黄柑锦荔有吴风。帽檐斜插金花重，鳌背高张火树红。人语阑珊箫管歇，玉绳低挂凤楼东。
烟寺晚钟
作者：柯潜
朝代：明

禅宫锁寥阒，一鸟幽不鸣。烟凝暮山紫，万壑皆钟声。随风渡江渚，数里犹铿鍧。野客破残梦，悠然孤兴生。题诗付归鹤，寄与山中僧。
牧牛图
作者：柯潜
朝代：明

千山万山春雨收，远村近村烟草稠。田家牧儿朝放牛，稳骑牛背如乘舟。溪南两牛俱引犊，食饱相依卧山麓。溪北两牛不畏人，日暖沙头戏相触。昔年县吏督租严作程，民日苦饥牛苦耕。今年屡下诏书征税薄，民有馀閒牛自乐。牧儿亦解知帝恩，拍手唱歌度林壑，歌声彻云云漠漠。
画兰为郑孔瑞题
作者：柯潜
朝代：明

岸芷非佳品，江篱亦凡草。芳姿独有水边兰，岁晏无人香自好。晓风吹叶何猗猗，夕露滋花更绝奇。老天岂亦妒贞色，故遣深藏棘树枝。兰兮兰兮久寥落，饱阅冰霜在丘壑。我将置之五云中，看尔扬芬满台阁。
画兰为郑孔瑞题
作者：柯潜
朝代：明
体裁：古风

岸芷非佳品，江蓠亦凡草。芳姿独有水边兰，岁晏无人香自好。晓风吹叶何猗猗，夕露滋花更绝奇。老天岂亦妒贞色，故遣深藏棘树枝。兰兮兰兮久寥落，饱阅冰霜在丘壑。我将置之五云中，看尔扬芬满台阁。
睡起
作者：柯潜
朝代：明

小阁低窗睡起时，轻风帘幕燕差池。水因冰泮流初滑，花为春寒开较迟。冒雨更无人送酒，敲门应有客催诗。懒随年少寻芳去，坐对垆熏读楚词。
秋林停车
作者：柯潜
朝代：明

短辕载酒觅奇踪，最爱秋林紫翠重。昨夜清霜红入叶，又添山色几分浓。
竹岩有引
作者：柯潜
朝代：明

云山元秀好，草木渐蕃苞。径陡斜开磴，檐疏旋补茅。穿渠侵蚁穴，移树带莺巢。最爱岩前竹，分阴上枕坳。茆屋经年葺，柴扉镇日开。竹蕃多迸笋，梅古半生苔。窈窕行春径，高寒步月台。风光有如此，便欲赋归来。物外群喧寂，山中四美兼。引儿看画谱，教仆认诗签。篱菊香薰袖，庭松翠拂檐。吟馀无一事，高卧等羲炎。天造群峰秀，还添一水奇。赏心殊未厌，赴召不堪迟。借月看梅坞，留云护竹篱。更教双舞鹤，管领旧题诗。
竹岩有引·其一
作者：柯潜
朝代：明

云山元秀好，草木渐蕃苞。径陡斜开磴，檐疏旋补茅。穿渠侵蚁穴，移树带莺巢。最爱岩前竹，分阴上枕坳。
竹岩有引其三
作者：柯潜
朝代：明
体裁：五言律诗

物外群喧寂，山中四美兼。引儿看画谱，教仆认诗签。篱菊香薰袖，庭松翠拂檐。吟馀无一事，高卧等羲炎。
竹岩有引其二
作者：柯潜
朝代：明
体裁：五言律诗

茆屋经年葺，柴扉镇日开。竹蕃多迸笋，梅古半生苔。窈窕行春径，高寒步月台。风光有如此，便欲赋归来。
竹岩有引其四
作者：柯潜
朝代：明
体裁：五言律诗

天造群峰秀，还添一水奇。赏心殊未厌，赴召不堪迟。借月看梅坞，留云护竹篱。更教双舞鹤，管领旧题诗。
舟次桐江柬士华兄
作者：柯潜
朝代：明

舣棹严滩下，相看两弟兄。溪风与山月，都是客中情。
菊圃馀芳
作者：柯潜
朝代：明

露下著寒英，霜繁见孤节。采掇晚归来，馀香未消歇。
菊屏秋色
作者：柯潜
朝代：明

薄寒著人秋欲老，粲粲篱花颜色好。露香霜艳散围屏，不肯凋零随百草。锦袍人是地行仙，林下相依晚节坚。好怀都付一樽酒，醉和陶诗三百篇。
蒲弄草堂
作者：柯潜
朝代：明

别搆草堂向蒲弄，蒲弄山高矗天起，倒影平湖三十里。渡头平击问奇船，门巷纷纷响珠履。一从观化去不来，旧基零落荒苍苔。高林日暮鸟相语，废圃春深花自开。花开花落几今古，风教何曾委尘土。绵绵书泽犹在人，满邑弦歌比邹鲁。我来曾过山之陬，夕阳驻马空回头。九原之魂不可作，临风一笑云悠悠。
读宋陈忠肃公传有感
作者：柯潜
朝代：明

边尘捲风天地黑，铁骑长驱满南北。厓山孤主知在无，一夜愁心遍头白。丈夫耻作负恩生，举手擎天天已倾。孤城如斗犹百战，苍苍不遣功勋成。龙虎可骑不可扰，怒气吹人山亦倒。君臣大义心自明，白日青天悬皎皎。岭海间关草树寒，四顾无人双泪弹。国破家亡惟一死，首阳有薇那忍餐。节义文章理不烂，万丈红光烛霄汉。我怀往事悲复歌，凛凛英风鬓丝乱。
谢给事孔公恂惠菊
作者：柯潜
朝代：明

东鲁文章客，分根及草堂。霜清香有韵，露冷淡无妆。人爱看孤节，天留殿众芳。为渠吟太古，赢得鬓苍浪。
赠别封编修尹公还乡
作者：柯潜
朝代：明

韦布辞家衣锦还，都门祖道万人看。非因献策干明主，只为生儿拜好官。霜落蓟丘枫叶老，风高淮浦雁声寒。故园耆旧欢迎处，笑道天朝雨露宽。
赠浙江徐童子
作者：柯潜
朝代：明

徐家之子真奇绝，风骨自与凡人别。神驹矫矫步天衢，雏凤翩翩出丹穴。前身可是张文舒，不然年才五六那能书。当筵握笔不停手，惊风飒飒蛟龙走。扫尽鸾笺三百张，铁画银钩大如斗。君不见东邻老翁生一子，痴绝无才事纨绮。从来纸笔不相亲，见此奇才应愧死。
辟支岩
作者：柯潜
朝代：明

攀云凌绝顶，一望海天空。野色断桥外，鸟声高树中。烟凝芳草碧，苔衬落花红。万虑都消却，长歌送暮鸿。
送严弸中之归安
作者：柯潜
朝代：明

拜命之官属妙年，图书万卷载吴船。烟迷芳草碧千里，水汎落花红半川。自喜养亲荣有禄，谁言坐客冷无毡。应知苕霅多吟况，好为题诗寄锦笺。
送仲弟邦纪任通州学正
作者：柯潜
朝代：明

旭日耀层汉，轻风吹碧漪。行程渺何许，征马焉可羁。常时送归客，中怀亦凄其。况此骨肉亲，胡宁不伤悲。强持一樽酒，为汝陈祝规。去去登泮学，冠裳肃威仪。展席坐清昼，横经讲轩羲。慎勿嗜梁肉，饮水足忘饥。勖哉继前哲，庶以慰我思。
送侍讲陈秉中掌南京院事
作者：柯潜
朝代：明

寻常玉署尽委蛇，何况金陵事更稀。閒逐春风看舞鹤，不须晓漏著朝衣。翠微亭上题诗去，玄武湖头放棹归。最喜家山回首近，频缄音信问庭帏。
送南京户部员外林原朴先生致仕
作者：柯潜
朝代：明

秋风吹鬓渐成丝，便赋柴桑归去辞。客里久怀莲社约，俸馀留得草堂赀。欲添诗景多栽竹，恐惹机心不对棋。未老乞身真自乐，世间能有几人知。
送叶茂高赴广昌知县
作者：柯潜
朝代：明

泮上分襟忆昔年，都门相见欲华颠。细谈旧事连三日，喜拜新恩下九天。舄化双凫春水外，琴随一骑夕阳前。优才况是山深处，无事长歌白雪篇。
送士华兄还柯山
作者：柯潜
朝代：明

袅袅东风吹柳枝，宦情乡思两堪悲。谁知驻马分襟处，不似连床听雨时。祖席共倾官市酒，行囊满载翰林诗。无金堪寄为亲寿，只报平安慰远思。
送处士吴祥著还莆
作者：柯潜
朝代：明

翰林吉士登科早，最喜岩翁年未老。春风迎养来京师，长日怡怡在蓬岛。秋深勿忆故园山，便向河头买棹还。随云暝入黄芦渚，乘月寒过碧草湾。到家想及隆寒候，石窗依旧梅花瘦。樽中有酒醉复醒，尘世从教触蛮斗。
送宋儒佥宪考绩还江西
作者：柯潜
朝代：明

西江佥宪好容仪，六月承恩下玉墀。绿树轻风分手处，碧梧凉雨到官时。看山多上滕王阁，访古频过孺子祠。按节更应周列郡，清霜飞处有春熙。
送巡宰郑孔瑞之粤
作者：柯潜
朝代：明

草草复草草，送客燕京道。九月秋草黄，雁声何处催寒早。寒风拂袖尘冥冥，夕阳返照劳劳亭。人生聚散风花瞥，官柳凋零不堪折。梢子江头促去舟，蘖苦梅酸忍分别。忍分别，可柰何，且醉杯中之物歌浩歌。后夜相思对明月，粤山万里高嵯峨。
送教授刘震还阙里
作者：柯潜
朝代：明

才从东鲁来，又向东鲁去。珊珊珂马出津桥，炯炯霜花照青署。人生不愿多得钱，亦不愿有负郭二顷田。但愿携书向东鲁，日与圣门孙子相周旋。杏坛花暖鸣素弦，舞雩高咏春风前。况君又饱公家粟，书中吏隐真神仙。嗟我京华长作客，侍从无才竟何益。几年欲作东鲁游，尘土吹人行不得。因君归去起遐瞻，泰岳岩岩倚天碧。
送检讨庄孔阳桂阳判官
作者：柯潜
朝代：明

钟声催晓骑，寒色上重裘。笑别鹓鸿侣，遥临山水州。直言非不用，高志自难酬。公暇閒吟处，风清月满楼。
送澄一清和尚还天宁寺
作者：柯潜
朝代：明

游遍名山忆故山，藜筇半秃衲衣班。天边飞锡凌风度，江上浮杯泛月还。薝卜香中翻贝叶，薜萝深处扣柴关。他年宦辙过常郡，幸借空门半日閒。
送王世用还历城
作者：柯潜
朝代：明

齐东有客赋骊驹，归去乡园水竹居。细雨落花香入砚，淡烟垂柳绿盈渠。有时邀客篘新酿，长日临窗读旧书。闻说郡侯能下士，常乘五马到门闾。
送王训导赴庐州经历
作者：柯潜
朝代：明

碧山深处有儒珍，闭户看书甘自贫。应诏起为天上客，拜官去作幕中宾。长空落日孤鸿影，岐路西风一骑尘。雪意浓时应到郡，梅花清映玉标人。
送编修章德懋赴桂阳州临武知县
作者：柯潜
朝代：明

献疏黄金殿，英英志不回。迁官无愧色，治邑有馀才。点易临溪阁，横琴坐石台。閒情幽赏绝，犹似在蓬莱。
送编修黄仲昭赴湘潭知县
作者：柯潜
朝代：明

朝上金銮坡，暮陈忠悃词。感兹恩宠蕃，报德安可迟。圣明拟姚姒，直道讵可遗。重念此湘民，连岁遭困饥。遂令禁中士，去去苏癃疲。天寒岁华晚，膏车向南驰。凄风起遥汉，积雪明层陴。去就奚足论，所贵心不移。勖哉保终节，庶以慰我思。
送翁侍郎衡州太守
作者：柯潜
朝代：明

草就匡时疏，英英气似虹。立朝真不忝，得郡未为穷。人笑谋身拙，天知报国忠。怜余素餐者，长自愧高风。
送苏都事
作者：柯潜
朝代：明

何人能武又能文，幕府元僚思不群。万里江湖俱作客，十年京国两逢君。花边听雨秋声早，马上闻钟曙色分。去去若逢乡旧问，官閒频自策诗勋。
送行人司正邵震使安南
作者：柯潜
朝代：明

天王出震继虞唐，宇宙重新化日长。要使车书归一统，远颁正朔到殊方。碧天尽处通容管，瘴雨晴时过富良。珍重平生清苦节，莫将薏苡载归囊。
送进士邓珙荣归
作者：柯潜
朝代：明

得意春风夺锦标，宁亲又喜下层霄。片帆归去江湖阔，两袖沾来雨露饶。花映驿楼香冉冉，草连汀馆碧迢迢。榕城门外人无数，共看鸣驺过画桥。
送进士钱景通赴青州堆官
作者：柯潜
朝代：明

曾为龙虎榜中人，新拜除书下紫宸。要使门无投刺客，莫教庭有泣冤民。郊亭酒尽青山暮，驿路花明碧海春。名士未应淹佐郡，孤帆早晚问归津。
送钱学士使安南
作者：柯潜
朝代：明
体裁：七言律诗

诏选词林第一人，远持旌节赐藩臣。暂教阙下辞鹓鹭，要使天南识凤鳞。驿骑寒冲残月曙，宫袍光动万花春。锦囊应贮如椽笔，一路题诗句有神。
重游松隐岩
作者：柯潜
朝代：明

海天空阔绝纤埃，此日登临气壮哉。老树如龙当涧立，流云似马破山来。閒随野鹤横苔径，又跨天风上石台。佳境留人归未得，高烧银烛倒金罍。
重游梁溪二首
作者：柯潜
朝代：明

酷爱梁溪景，三旬两度过。芳樽从烂漫，长日此消磨。石气生青雨，泉声透碧萝。吟诗有高兴，直欲到阴何。避暑芳林下，流觞碧水边。菹抄香藻嫩，脍切锦鳞鲜。雨气凉襟袖，莺声替管弦。酒阑天欲暮，醉倚白云眠。
重游梁溪二首·其一
作者：柯潜
朝代：明

酷爱梁溪景，三旬两度过。芳樽从烂漫，长日此消磨。石气生青雨，泉声透碧萝。吟诗有高兴，直欲到阴何。
重游梁溪二首其二
作者：柯潜
朝代：明
体裁：五言律诗

避暑芳林下，流觞碧水边。菹抄香藻嫩，脍切锦鳞鲜。雨气凉襟袖，莺声替管弦。酒阑天欲暮，醉倚白云眠。
重游芝山
作者：柯潜
朝代：明

眼底皆亲旧，相邀访白云。好山看不了，名酒饮都醺。晴旭移花影，轻鸥护水纹。莫谈尘世事，诗思正缤纷。
闺情二首
作者：柯潜
朝代：明

深院无人独掩门，一庭花影弄黄昏。锦机织就相思字，半是愁情半泪痕。耿耿残灯照不眠，宝猊香烬夜如年。可怜帘外梧桐雨，绊惹新愁到枕边。
闺情二首·其一
作者：柯潜
朝代：明

深院无人独掩门，一庭花影弄黄昏。锦机织就相思字，半是愁情半泪痕。
闺情二首其二
作者：柯潜
朝代：明
体裁：七言绝句

耿耿残灯照不眠，宝猊香烬夜如年。可怜帘外梧桐雨，绊惹新愁到枕边。
隔竹敲棋为邓封君作
作者：柯潜
朝代：明

绿阴门巷何迢迢，日午檐头苍雪飘。手谈偶笑橘中叟，不是机心犹未消。坐来适意惜日短，主人忘形客忘返。到头胜负置勿论，一笑相看远山晚。
雨
作者：柯潜
朝代：明

汉王离宫秋草碧，贝丘山中暗榛棘。喜见君家紫玉堆，清露凝香浓欲滴。檐头急雨生晓寒，凌乱枯藤压画阑。疑是鲛人泣珠泪，十日西风吹不乾。
雪中见梅花
作者：柯潜
朝代：明

溪桥倚棹雪晴时，一树寒梅玉满枝。我道梅花开太早，梅花却笑我归迟。
题卢侍御崇绩山水图
作者：柯潜
朝代：明

遥山不可极，佳气日氤氲。老屋涵青雨，晴窗度白云。树临沙嘴尽，泉到石棱分。皓首清閒者，长吟送夕曛。
题太常少卿陈公锡草堂
作者：柯潜
朝代：明

白首归田荷宠荣，风流谁似太常卿。烟霞深处开新业，鸥鹭群中觅旧盟。溪溜寒声和梦杳，山分晴翠入诗清。客来懒问人间事，呼取芳樽对月明。
题小景
作者：柯潜
朝代：明

一色琼瑶山径深，蹇驴驮醉晓骎骎。谁家楼上寒吹笛，落尽梅花何处寻。
题小景
作者：柯潜
朝代：明

万雉危城压大江，疏钟几杵隔云撞。扁舟无数归来晚，满载滩声过钓矼。
题山林图送林伯安还乡
作者：柯潜
朝代：明
体裁：古风

前山盘盘横黛绿，后山峨峨拥苍玉。一泓流水抱幽村，百丈悬崖挂飞瀑。竹篱茅屋白云间，萦纡石径苔花斑。斜川杜曲无乃是，亦似莆田乌石山。君家正住山之下，邃馆崇轩总潇洒。乔林六月生清秋，门外寻常无车马。旅食京华五六年，梦魂常在水云边。如今喜买扁舟去，旧游踪迹还依然。年来我亦久为客，尘土迷人空太息。送君不得随君归，一片遥岑望中碧。
题山水图
作者：柯潜
朝代：明

绕郭青山分远近，薜萝门巷绝尘氛。庭空晴日移花影，沙暖轻鸥护水纹。一叶渔舟归晚渡，几家茆屋隔秋云。看图谩忆曾游处，欲把桐君访聘君。
题御史傅实进士画像
作者：柯潜
朝代：明

扳龙快逐风雷起，敷陈三策天颜喜。黄金殿上拜恩来，自庆遭逢尧舜理。画桥流水御堤平，垂杨万树皆莺声。白马银鞍光皎皎，踏花归去春风轻。蓝袍袖带天香暖，一路笙韶杂歌板。道傍观者如堵墙，谓是神仙出瑶馆。光荣如此世亦稀，过眼繁华难久持。要令勋业满钟鼎，乃是礌落奇男儿。君不见贞元龙虎榜中多贤俊，天下至今钦仰之。
题文魁叔画兰图
作者：柯潜
朝代：明

丛兰被层阿，浩露濯其英。幽意识者寡，含香杂荃蘅。疏篁亦古色，相依坚素盟。君子玩佳植，励志思有成。所履皆腥秽，对此颜色赪。愿言保贞素，允矣扬德馨。
题方廷献西轩
作者：柯潜
朝代：明

故家孙子庙堂珍，斗室萧然寄此身。竹色清含三径晓，鸟声啼送一帘春。琴中风月常无恙，画里江山自有神。近已攀龙霄汉上，梦魂犹恋水云津。
题李侍御庄上
作者：柯潜
朝代：明
体裁：七言律诗

清绝山居苔满蹊，茅檐常借与云栖。旧栽槐树阴初合，新种秧苗叶未齐。流水一湾芳草渡，暖风十里绿杨堤。我来对景忘归去，吟就新诗拂石题。
题林深伯南泉读书室
作者：柯潜
朝代：明

故人在何处，借榻梵王宫。灯影秋云里，书声晚磬中。山深飞翠雨，花暗度香风。莫怪林泉僻，云霄有路通。
题画送陈公辅归毗陵
作者：柯潜
朝代：明

故人归去碧山阿，茅屋深深掩薜萝。一榻白云眠未起，石阑干外落花多。
题竹赠晋江柯秉上舍
作者：柯潜
朝代：明

泉南奇士我同宗，晓日分携凤阙东。持赠岁寒苍玉节，相随一路有东风。
题陈主事崇谦山水图三首
作者：柯潜
朝代：明

危桥通别墅，深竹隐柴关。醉卧花间石，吟看鸟外山。半溪流水响，一坞白云閒。回首东华路，从教斗触蛮。秋光何处好，都在野人家。和露朝餐菊，分泉夜煮茶。风清天发籁，溪浅月笼沙。此景无人共，閒吟步落花。隔岸孤村远，临溪一径开。有山都积雪，无处不逢梅。□□□□□，□□□□□。□□□□□，□□□□□。
题陈主事崇谦山水图三首·其一
作者：柯潜
朝代：明

危桥通别墅，深竹隐柴关。醉卧花间石，吟看鸟外山。半溪流水响，一坞白云閒。回首东华路，从教斗触蛮。
题陈主事崇谦山水图三首其三
作者：柯潜
朝代：明
体裁：五言律诗

隔岸孤村远，临溪一径开。有山都积雪，无处不逢梅。□□□□□，□□□□□。□□□□□，□□□□□。
题陈主事崇谦山水图三首其二
作者：柯潜
朝代：明
体裁：五言律诗

秋光何处好，都在野人家。和露朝餐菊，分泉夜煮茶。风清天发籁，溪浅月笼沙。此景无人共，閒吟步落花。
风木慈乌图为李侍御旻题
作者：柯潜
朝代：明

木萧萧，风烈烈。上有慈乌栖复惊，返哺无由夜啼血。李家孝子闻之谩愁绝，白首双亲嗟死别。昔年亲在未作官，家贫何以为亲欢。如今有禄供甘旨，亲掩泉台呼不起。呼不起，将奈何，寒云碧草山之阿。逢人欲语泪先下，流作沧江千顷波。总教风停木静乌飞去，孝子愁心终不磨。
饮洗马杨维新宅
作者：柯潜
朝代：明

小院深沉迷綵霞，傍人道是神仙家。春风吹绿庭前草，夜雨新开屋角花。花开如锦不长好，草绿如茵易枯槁。与尔同坚松柏姿，岁晏青青永相保。
别黄道卿
作者：柯维骐
朝代：明
体裁：古风

繁霜肃野草，回飙振城树。胡为子远行，值兹岁云暮。我屦不出门，为子临岐路。子骖亦暂停，岂不以我故。我如蒿下鸟，子如云中鹭。动息各有宜，安得长会晤。会晤不须期，努力慰所慕。
宏路驿
作者：柯维骐
朝代：明
体裁：五言律诗

雨歇江天净，山回驿路迟。客愁新岁减，风物故乡宜。花事馀梅蕊，樵歌缀竹枝。祗惭司马病，深负好文时。
春日有怀
作者：柯茂夏
朝代：明
体裁：古风

日映纱窗红，鸡啼茅店晓。倚杖踏春郊，春光入面好。柳条曳轻烟，莺声转新巧。关河游子心，依依视瑶草。
览冈仲旅吟槁有感
作者：柯钦
朝代：明
体裁：七言律诗

故里归来梦寐空，客怀偏在苦吟中。三年枕畔梧桐雨，一夜江头杜宇风。日暮荒阡松树绿，春深废圃海棠红。朱甍碧瓦输时世，粉蝶差差过屋东。
锦屏山
作者：柳仲庭
朝代：明
体裁：七言绝句

南城驾月转晴空，啼鸟争栖傍晚钟。一夜群花尽放蕊，吹来全仗五更风。
送汤公子应荐之京
作者：柳君
朝代：明

高冠长剑并嵯峨，许国筹边感慨多。少拟过秦追贾谊，老思用赵忆廉颇。封侯万里宁非命，募士千金岂论科。执手离亭饶酒伴，飞扬跋扈奈君何。
南乡子·落花
作者：柳如是
朝代：明
体裁：词

拂断垂垂雨，伤心荡尽春风语。况是樱桃薇院也，堪悲。又有个人儿似你。
莫道无归处，点点香魂清梦里。做杀多情留不得，飞去。愿他少识相思路。
梦江南·怀人（十首）
作者：柳如是
朝代：明
体裁：词

人去也，人去凤城西。细雨湿将红袖意，新芜深与翠眉低。蝴蝶最迷离。
人去也，人去小池台。道是情多还不是，若为恨少却教猜。一望损莓苔。
人去也，人去绿窗纱。赢得病愁输燕子，禁怜模样隔天涯。好处暗相遮。
人去也，人去碧梧阴。未信赚人肠断曲，却疑误我字同心。幽怨不须寻。
人去也，人去小棠梨。强起落花还瑟瑟，别时红泪有些些。门外柳相依。
人何在？人在小中亭。想得起来匀面后，知他和笑是无情。遮莫向谁生。
人何在？人在月明中。半夜夺他金扼臂，殢人还复看芙蓉。心事好朦胧。
人何在？人在木兰舟。总见客时常独语，更无知处在梳头，碧丽怨风流。
人何在？人在玉阶行。不是情痴还欲住，未曾怜处却多心。应是怕情深。
人何在？人在枕函边。只有被头无限泪，一时偷试又须牵。好否要他怜。
江城子·忆梦
作者：柳如是
朝代：明
体裁：词

梦中本是伤心路。芙蓉泪，樱桃语。满帘花片，都受人心误。遮莫今宵风雨话，要他来，来得么。
安排无限销魂事。砑红笺，青绫被。留他无计，去便随他去。算来还有许多时，人近也，愁回处。
金明池·咏寒柳
作者：柳如是
朝代：明
体裁：词

有怅寒潮，无情残照，正是萧萧南浦。更吹起、霜条孤影，还记得、旧时飞絮。况晚来、烟浪斜阳，见行客、特地瘦腰如舞。总一种凄凉，十分憔悴，尚有燕台佳句。
春日酿成秋日雨。念畴昔风流，暗伤如许。纵饶有、绕堤画舸，冷落尽、水云犹故。忆从前、一点东风，几隔着重帘，眉儿愁苦。待约个梅魂，黄昏月淡，与伊深怜低语。
金明池·咏寒柳
作者：柳如是
朝代：明

有怅寒潮，无情残照，正是萧萧南浦。更吹起，霜条孤影，还记得，旧时飞絮。况晚来，烟浪斜阳，见行客，特地瘦腰如舞。总一种凄凉，十分憔悴，尚有燕台佳句。春日酿成秋日雨。念畴昔风流，暗伤如许。纵饶有，绕堤画舸，冷落尽，水云犹故。忆从前，一点东风，几隔着重帘，眉儿愁苦。待约个梅魂，黄昏月淡，与伊深怜低语。
七夕咏王美人百花画衣
作者：柳应芳
朝代：明

七夕画衣裁，一花一色开。当筵翻酒湿，争道渡河来。
予适太原熊惟远吴求叔还武昌同赋
作者：柳应芳
朝代：明

方舟临古渡，分路思依依。自是行人众，非关送客稀。晋山将北向，楚水复西归。同作离群雁，君还一处飞。
人日对雪
作者：柳应芳
朝代：明

人日逢晴胜，不晴雪亦嘉。当由催剪绿，碎却几梅花。
人日送范东生还吴澹然之燕·其一
作者：柳应芳
朝代：明

无端人日胜，兄弟对离觞。草霁遥开色，梅寒细作香。江猿含北思，塞雁系南行。欲共临歧送，春波两岸长。
初闻倭警有感
作者：柳应芳
朝代：明

东夷海外播风烟，回首扶桑氛祲连。白羽插书传幕府，黄金刻印拜楼船。朝廷欲问来王日，父老曾经入寇年。辛苦折冲胡少保，永陵一诏至今怜。
别车福州
作者：柳应芳
朝代：明

孤舟将北渡，转转切归心。衣积他乡泪，琴操故土音。山长催日暮，江暗结秋阴。回首闽南路，思君一水深。
劳劳亭送客
作者：柳应芳
朝代：明

劳劳亭下路东西，翻遣行人到此迷。山鸟似经离别过，至今不敢尽情啼。
十三夜宴马姬馆
作者：柳应芳
朝代：明

芳宴妖姬集，纷如窃月来。回身迎夜烛，连手逐春杯。缓舞盘中柳，新妆屋里梅。停弦将送态，犹畏上声催。
古意酬刘明府
作者：柳应芳
朝代：明

侯生七十老监门，皮骨都消意气存。不是众中虚左待，当时谁报信陵恩。
和陈伯孺西湖十咏二首
作者：柳应芳
朝代：明

偶向武林游，曾于天竺住。明日欲离山，晴霞故变雨。夜半高峰望，微茫海日光。下方未觉晓，应是蔽扶桑。
和陈伯孺西湖十咏二首·其一
作者：柳应芳
朝代：明

偶向武林游，曾于天竺住。明日欲离山，晴霞故变雨。
和陈伯孺西湖十咏二首·其二
作者：柳应芳
朝代：明

夜半高峰望，微茫海日光。下方未觉晓，应是蔽扶桑。
和颍州张进士飞花曲
作者：柳应芳
朝代：明

玉颜昨日一花开，今日飘零野水隈。纵使春风解相惜，何因吹上故枝来。
咏美人梅花对镜二首
作者：柳应芳
朝代：明

晓起一开镜，梅花影镜傍。转镜失花处，方知不是妆。香奁妆欲罢，移照梅花前。徘徊两孤影，抵死镜中怜。
咏美人梅花对镜二首·其一
作者：柳应芳
朝代：明

晓起一开镜，梅花影镜傍。转镜失花处，方知不是妆。
咏美人梅花对镜二首·其二
作者：柳应芳
朝代：明

香奁妆欲罢，移照梅花前。徘徊两孤影，抵死镜中怜。
戏赠杨二病起
作者：柳应芳
朝代：明

闻卿春病起，闭阁忏医王。小愈虽怜妾，长颦不怨郎。弦疑新制曲，衣识旧熏香。旦夕犹宜慎，空床梦亦防。
春闺
作者：柳应芳
朝代：明
体裁：五言绝句

黄莺不只啼，紫燕还双栖。栖在妾梁上，啼向妾窗西。
正月十七夜宴李太保西第
作者：柳应芳
朝代：明

正元望后宴平津，罗绮初筵入早春。盘马斗车才罢夜，残灯剩月尚宜人。梅花落到歌前缓，柳叶开经胜里新。不信金吾仍放禁，归时看取六街尘。
正月十五日同盛太古集雨花台
作者：柳应芳
朝代：明

郭外香台胜日登，天花曾现六朝僧。宜春犹载屠苏酒，不夜先观太乙灯。柳上轻烟吹作雨，梅前残雪积成冰。旧游更向新年感，草色青青似杜陵。
王光禄家屏后琵琶短歌
作者：柳应芳
朝代：明

十二金屏逐面遮，双鬟背倚弹琵琶。六么弦急齐声按，桃叶桃根旧一家。曲罢屏开但香雾，余音空绕珊瑚树。中年魂梦不惊飞，雒月巫云引归路。
真州侯师之席上看梅花
作者：柳应芳
朝代：明

此是还家路，如何不见家。却从他席上，含泪看梅花。
秋夜感怀奉寄陈抱一先生
作者：柳应芳
朝代：明

砧杵千家急，偏伤故国情。夜云轻欲散，凉月皓方生。烛照愁眠影，虫吟病起声。载怀今昔感，老愧郑康成。
胡可复水阁短歌
作者：柳应芳
朝代：明

长夏宜人溪上住，短薄疏篱围水树，炎蒸不到萧森处。转壁迎山阁子开，凉风度雨北窗来，湿花吹集木兰台。阁中别贮人如玉，停波静写修蛾绿，帘下凝妆看不足。画桨谁家载妓过，倚阑窃听欢闻歌，盈盈无奈荡舟何。酒船归后溪声静，斜月窥河升半岭，照见双栖梁燕影。
臧晋叔希林阁赋得雨中钟山春望·其一
作者：柳应芳
朝代：明

春早城东连骑来，雨中延眺北山隈。气衔远岫朝初合，阴结重林昼未开。融雪并沾驰道柳，和风争落寝园梅。雕窗不闭朱帘卷，坐待晴光陌上回。
荔子曲
作者：柳应芳
朝代：明

白玉明肌裹绛囊，中含仙露压琼浆。城南多少青丝笼，竞取王家十八娘。
西湖春日戏赠潘景升
作者：柳应芳
朝代：明

武林门外正春华，十里空湖带浅沙。夹岸楼台千佛地，隔城箫鼓万人家。青丝游骑乘朝日，红粉回舟映晚霞。莫讶刘郎归未得，六桥芳树半桃花。
豫章朱芾斯宗侯逸园雨中宴别屠太初之南海罗敬叔之武昌李林宗之白下孙泰符之剑江欧阳于奇之毗陵予还广陵
作者：柳应芳
朝代：明

满堂游子叹飘蓬，无数离情细雨中。飞盖西园因卜夜，挂帆南浦待分风。岂知江海经年别，不见关山去路同。他日相思非一水，尺书何处寄春鸿。
赋得千山红树送姚园客还闽·其一
作者：柳应芳
朝代：明

萧萧浅绛霜初醉，槭槭深红雨复然。染得千林秋一色，还家只当是春天。
送华将军归隐
作者：柳应芳
朝代：明

南越东吴有战功，闲心无那逐冥鸿。只言归卧青山好，何处青山非世中。
送李临淮上公出镇金陵
作者：柳应芳
朝代：明

节旄南建岁将阑，雪落津亭晓未干。百战山河重作镇，三朝剑履独登坛。营开江障莺声早，路出边城马色寒。天与宗臣忧不细，金陵千古旧长安。
送钱叔达游闽不遇还吴
作者：柳应芳
朝代：明

太行闻失路，此地亦沾裳。世变穷交畏，年还久客伤。榕城恒雾雨，梨岭异风霜。归卧苕溪上，长贫是故乡。
金陵竹枝词二首
作者：柳应芳
朝代：明

御前队子小梨园，长奉千秋万岁欢。一自武宗巡幸后，可怜跳与外人看。旧院后门春草新，前门又听叫官身。卢姬已嫁徐娘老，歌舞行中有几人。
金陵竹枝词二首·其一
作者：柳应芳
朝代：明

御前队子小梨园，长奉千秋万岁欢。一自武宗巡幸后，可怜跳与外人看。
金陵竹枝词二首·其二
作者：柳应芳
朝代：明

旧院后门春草新，前门又听叫官身。卢姬已嫁徐娘老，歌舞行中有几人。
长安送马参军之金陵
作者：柳应芳
朝代：明

去去南迁客，远送黄金台。长江腊月春正来，绿冰片片迎船开。问君无事莲花府，一日看山定几回。
长干里看迎腊月春
作者：柳应芳
朝代：明

东郊南陌动游尘，路入长干百戏新。玄籥已吹开岁律，青旂将引隔年春。林藏残雪先销柳，河带流澌欲上纶。初胜风光常胜地，今朝都占看来人。
雨中集清凉寺送梅子马赴楚曹能始还闽
作者：柳应芳
朝代：明

客路东西莫厌长，七闽原自隔三湘。离人不道俱千里，一夜相思梦两乡。
雨夜观妓同俞羡长梅子马陆长康赋
作者：柳应芳
朝代：明

美人雨馆夜相迎，烛下微闻笑语声。纤月不来眉上照，浓云偏着鬓边行。生憎洒砌沾罗袜，翻喜飘窗趁玉笙。非雾非烟劳想像，无如密坐看分明。
青溪小姑曲
作者：柳应芳
朝代：明

小姑家住秣陵西，惯听城头乌夜啼。向为无郎嫌出入，不知门外是青溪。
题陈荩卿溪上居
作者：柳应芳
朝代：明

晚岁家溪上，萧然林下风。栖云山向夕，写月水承空。岸折长桥落，城临小市通。看君忘出处，将老一丘中。
题魏少府破屏风
作者：柳应芳
朝代：明

依倚忘年岁，中伤冀尔容。乍通宵案烛，不掩午堂钟。射雀犹存影，弹蝇已失踪。勿言新可代，官冷若为供。
鸡笼山赋得台城怀古得离字
作者：柳应芳
朝代：明

台城遗迹动凄其，总为前朝足乱离。旧路人非芳草在，故宫春尽落花知。江山白首犹余恨，鸟雀黄昏亦自悲。更是伤心张绪柳，年年空被野风吹。
万历丙午五月送朱兰嵎太史还朝
作者：柳根
朝代：明
体裁：七言律诗

玉节东来凤诏颁，暮春江上乍承颜。高怀独出形骸外，雅赏长存水石间。目断未堪魂梦远，形留只得鬓毛斑。相思别后如明月，万里清光不可攀。
福泉寺
作者：柳永吉
朝代：明
体裁：古风

落叶鸣廊夜雨悬，佛灯明灭客无眠。仙山一到伤春暮，乌帽欺人二十年。
游南阳庵
作者：柳汝霖
朝代：明
体裁：七言律诗

风落缃桃泛碧湾，似随流水武陵间。春山有色新莺巧，野寺无尘老衲閒。飞翠昙云移竹影，垂红丽日醉花颜。游馀唱咏狂曾态，夕露横溪弄月还。
次《黄鹤楼宴集》韵
作者：柳震
朝代：明
体裁：七言律诗

忝衔策命寄长城，一上名楼瑞气横。偃憩貔貅归戟阃，喜联龙凤宴云程。蛇峰别领相连势，京国幽燕总系情。况复登临真绝顶，笙簧风送紫箫声。
同王太史季孺登吴山饮大观亭
作者：柴应聪
朝代：明
体裁：五言律诗

大观何处好，绝壑俯东溟。林密才通径，天空独有亭。潮来江气紫，云共海峰青。四顾心雄甚，狂歌酒半醒。
闻仲连招饮董母墓上得江字
作者：柴应聪
朝代：明
体裁：五言排律

春色正茫茫，相携上钓艭。桃花迷远渡，天碧影空江。古墓苔侵碣，荒祠树作幢。一时酬此恨，千载重吾邦。过客都如阮，山翁独似庞。古今真易改，意气最难降。馔入银丝鲙，香浮渌酒缸。看松云片片，步壑水淙淙。飞去花无数，啼来鸟一双。归舟愁日暮，夜雨急蓬窗。
登牛首山
作者：柴惟道
朝代：明
体裁：古风

岩峣峙天阙，飞阁凌层空。峰峦莽回互，晚色远冥濛。磬声落崖谷，梵呗飘虚风。景符九秋后，影翳千树红。灵宝自天设，塔影疑神工。碑板尽灭没，径草披蒙茸。至人徒缅邈，旷世缈难从。搴萝挹幽爽，穿林阅葱茏。是身忽若遗，神理超无穷。永怀谢公趣，岂必安期逢。
和胡小渠包瑞溪署中春日闻莺
作者：柴涞
朝代：明
体裁：七言律诗

昼静鸠鸣深院关，春光一别几时还。素心自许澹如水，青鬓谁能长似山。云汉却思驯鹤舞，风波不动野鸥閒。从容退食浑无事，须是身兼吏隐间。
游智门
作者：柴瑛
朝代：明
体裁：五言律诗

递入层峦曲，禅扉映夕阳。盘松郁古道，杂藓绣阴廊。磬静僧延语，灯开佛吐光。伫看凡想尽，一梦已清凉。
西野
作者：柴经
朝代：明
体裁：五言律诗

西野草堂冬，高风此卧龙。敌寒时仗酒，踏雪更扶筇。书素相宾主，梅花作汝侬。山阴多夜访，乘兴喜能从。
吴姬行
作者：栗应宏
朝代：明

吴姬十五游燕赵，少小离家那得知。歌向尊前将进酒，低回却忆采莲时。
宫词
作者：栗应宏
朝代：明

凤凰楼下散宫花，金错裁成五色霞。空有青春寄刀剪，不如红叶到人家。
寄酬谢茂秦都中见贻
作者：栗应宏
朝代：明
体裁：七言律诗

有客高怀共酒樽，歧途怅望别都门。邺中才子能为赋，稷下先生久放言。日暮冥鸿经旅馆，春初芳草忆王孙。思君欲寄清漳水，直到檀栾修竹园。
柏谷
作者：栗应宏
朝代：明
体裁：七言绝句

柏谷东连十八盘，山行时到玉虚坛。《黄庭》道士能留客，旋煮人蔘作早餐。
游五龙山
作者：栗应宏
朝代：明
体裁：五言律诗

岩壑古留迹，藤萝春可扪。游人历世代，零露越朝昏。鹤梦通云岛，猿啼下石门。浮沈只自异，感念复何言。
游城南池
作者：栗应宏
朝代：明
体裁：五言律诗

偶下南山岑，萧然谐夙心。漳干一径入，烟景四围深。秋水浸枯木，夕阳明远林。相期杳难即，渔浦晚沈沈。
登泰山
作者：栗应宏
朝代：明
体裁：七言律诗

泰岳笤峣淩碧空，鲁宫汉畤草烟中。凄凄零露朝昏易，漠漠浮云世代同。东度欲随蓬岛客，上清期谒玉宸宫。海田陵谷寻常变，安得神游一禦风。
西还留别李嵩渚佥宪
作者：栗应宏
朝代：明
体裁：五言律诗

井州旧辟士，梁苑惜离心。饮饯洪河浒，言旋王屋岑。白云看是伴，芳树若为吟。遥忆惟明月，松窗理玉琴。
赠古镜禅师
作者：栗应宏
朝代：明
体裁：五言律诗

福德兹方久，真知老益耽。村居皆法食，弟子遍行庵。飞杖山泉落，开经猿鸟参。本来无住著，何异古瞿昙。
都城别二皇甫谢山人
作者：栗应宏
朝代：明
体裁：七言绝句

燕中春尽塞鸿鸣，久别相逢俱客情。斗酒舆君相共醉，浮云聚散不须惊。
龙山中行渐及幽远
作者：栗应宏
朝代：明
体裁：七言律诗

晴峦远近草烟浓，履杖逍遥世外踪。采药偶然逢异境，看云不意入群峰。桥边父老说黄石，山上仙翁忆赤松。自觉汉阴机已息，兹游麇鹿遂相从。
龙山别业即事
作者：栗应宏
朝代：明

葺屋空林伴翠微，柴门无事柳依依。隔年药物频宜日，近午茶烟欲上衣。山郭岁时流水旧，野堂风雨到人稀。兴来独步多寻赏，为问茅君理息机。
兴武营暮春感怀
作者：栗应麟
朝代：明
体裁：七言绝句

边云漠漠点征衣，饮马长城怅未归。春色不堪愁里尽，杨花又向客中飞。
古意
作者：栗应麟
朝代：明
体裁：五言绝句

抱瑟空相忆，临妆复自疑。宫中莫深妒，妾岂是蛾眉。
山居阅道经
作者：栗应麟
朝代：明
体裁：五言律诗

栖幽寡萦系，端坐阅玄书。深院无尘杂，闲心自静虚。烟霞悦野性，水竹伴山居。不是能甘废，疏庸舆世殊。
谢茂秦将赴晋阳留饯园亭以诗识别分韵得秋字
作者：栗应麟
朝代：明
体裁：五言律诗

盍簪方宴晤，引辔复西游。草白晋阳路，霜清汾水秋。诗名无去住，客计有淹留。心在浮云外，飘然不系舟。
二妃祠
作者：栾景初
朝代：明
体裁：古风

苍梧山老湘流渴，古竹新痕几明灭。重瞳玉棺置何许，江上红扉祠二女。锦瑟声沉调不起，小女琵琶老郎鼓。鼓瑟凭谁问水滨，风吹野花满路春。何物情痴遣不去，峰头来往女儿神。
曼词
作者：栾景初
朝代：明
体裁：古风

化工失权舆，鬼物侮真宰。培塿俯泰岱，骐骥后驽骀。青蚨血痕烂，芙蓉土花改。龙池聚鱼鳖，韭畦郁兰茝。日烈豹文渴，风死隼翮怠。朱颜槁飞蓬，雕题饰缯綵。老蚌泣鱼目，古蠹蚀豕亥。天翁夜半号，掬泪溢沧海。
汨罗江
作者：栾景初
朝代：明
体裁：古风

鬻熊庙鬼啾啾泣，嗣王大醉无醒日。秦虎岂无攘袂来，楚姬犹绾纤腰立。纤腰竞借君王顾，小子为欢老夫怖。灵宝何堪坐授人，不闻鬼恫见天怒。天怒无如君梦梦，独醒那能偕醉众。醒醉都难不复支，聊借江鱼收顶踵。不散精灵哭到今，楚俗无知抛角粽。
贾太傅祠
作者：栾景初
朝代：明
体裁：古风

洛阳少年善哭世，忧危震动明天子。阊阖晨开绛灌入，夜半虚劳谕温旨。笔下经纶至今在，后人丛生此人死。洞庭水接潇湘来，中流白日常阴雷。汉庭吞声迄今日，一掬洒入沧溟开。英雄学术会须尔，媕阿者流安在哉。
丙子重过石上
作者：桂华
朝代：明
体裁：五言律诗

五载今重至，人閒地亦幽。坐深松月夜，吟苦竹桥秋。问宅怜曾舍，寻山忆昔游。主人无限意，翻恐仆夫愁。
菩萨蛮·答何用明
作者：桂华
朝代：明

帝城三月莺花绕，笙歌沸彻千家晓。半壁夕阳明，醉眠人未醒。城头鸣画角，惊起南飞鹊。回首上林枝，行人肠断时。
发和州
作者：桂天祥
朝代：明
体裁：五言律诗

楼船开旭日，凉露洒征衣。击楫横江浦，投诗采石矶。潮来红蓼没，人语白鸥飞。天际瞻宫殿，金陵在翠微。
和陶诗二首
作者：桂彦良
朝代：明

蛟龙作云雨，蜉蝣出以阴。小大各有适，胡然愁予襟。架插千卷书，壁挂无弦琴。希贤复希圣，视古犹视今。所贵生世间，动止为人钦。有琴莫厌弹，有酒莫厌斟。穷居见高节，寡和乃希音。谁能言嗫嚅，强颜随冠簪。子云媚新室，立言徒艰深。神龙困渊蛰，野鹤凌空飞。飞潜不同调，一喜复一悲。我生悟物理，独立恒无依。饮酒得真趣，读书探指归。匪为究穷达，亦复知荣衰。前贤有遗则，行行慎无违。
双峰
作者：桂德称
朝代：明
体裁：古风

平车晨过杜湖岭，喜见屹立之双峰。千里松风奏韶濩，一泓秋色潜蛟龙。仙禽古树集梵刹，细草幽花迎竹筇。斋馀晏坐山阁静，夜深隔屋闻疏钟。
和陶
作者：桂德称
朝代：明
体裁：古风

我生虽阨穷，墙屋亦苟完。集芳被荷衣，隐居思鹖冠。素无怨怼心，安有忧戚颜。明月照溪堂，清风隐柴关。螺杯偶独酌，焦尾时一弹。悠悠五噫歌，远怀梁伯鸾。庭前种梧竹，清秋共高寒。
和陶诗二首·其一
作者：桂德称
朝代：明
体裁：古风

蛟龙作云雨，蜉蝣出以阴。小大各有适，胡然愁予襟。架插千卷书，壁挂无弦琴。希贤复希圣，视古犹视今。所贵生世间，动止为人钦。有琴莫厌弹，有酒莫厌斟。穷居见高节，寡和乃希音。谁能言嗫嚅，强颜随冠簪。子云媚新室，立言徒艰深。
和陶诗二首·其二
作者：桂德称
朝代：明
体裁：古风

神龙困渊蛰，野鹤凌空飞。飞潜不同调，一喜复一悲。我生悟物理，独立恒无依。饮酒得真趣，读书探指归。匪为究穷达，亦复知荣衰。前贤有遗则，行行慎无违。